Garai berriak, ohitura zaharrak — EIZIE Elkartea\nLan munduan sartzea beti da zaila lehen aldiz pausu hori ematen duenarentzat, baita lana aurkitzen duen kasuan ere. Ez dakit garai berriak diren bizi ditugunak, baina gauza berriekin lan egitea egokitzen zaigula bai, eta sarritan lagungarri diren gauza horiek geure kontra ere etortzen zaizkigu. Horregatik, itzultzaile edo interprete lanetan hastera doazenengan pentsatuta, ibilbide bera egindako baten zenbait ohar doaz hurrengo lerroetan, lana egiteko modu berrien onurak frogatu arte eskola zaharrean hezitakoon ikuspegia lagungarri izango zaielakoan. Itzulpen edo interpretazio lanetan aritzen garenok ez genuen, noski, abiapuntu berdina izan, baina urteetan zehar ikasitakoa eta irakasle lanaren bidez ikasleek izaten dituzten kezkak eta ardurak kontuan izanda idazten ditut ondorengo lerro hauek. Gure parean, gaur lanbide honetan sartzen direnek badute abantaila handi bat: prestakuntza jasota datozela lan mundura. Beraz, unibertsitatean ikasketak egiten dauden denboran ekin behar diote gero etorriko zaienerako prestaketari.\nUnibertsitatean pasatzen den denbora ikasteko da, noski, baina ez da gainditu beharreko ikasgaiak ikasteko bakarrik aprobetxatu behar, bai baitira etorkizunean ikasgai horiei bezain probetxu handia edo handiagoa atera ahalko zaizkien ikasgaiak. Adibidez, taldean lan egiten ikastea, besteekiko errespetua eta elkartasuna praktikatzea eta ikaskideen artean sareak eratzea.\nItzultzailearen lana bakarkako lana dela esan ohi zen garai batean, eta badira, noski, bakarka aritzen direnak edo norberak egin beharreko lanak, baina askotan izango dugu besteekin aritu beharra, lana antolatzen, besteek egindakoa zuzentzen edo gainbegiratzen, eta abar.\nBestalde, ikastetxetik kanpoko praktikak egiteko aukerak ere aprobetxatu behar dira. Batzuetan, praktika horiek norberak bakarka egingo ditu (enpresaren batean edo erakunderen batentzat itzulpenak egiten, adibidez), baina beste itzultzaile edo langile batzuekin lanean aritzeko aukera eskaintzen duen tokiren batean egitea ere komeni da, eta aukerak izaten dituzte ikasleek praktiken bidez. Praktikaldiak oso garrantzitsuak dira lanbidearekin lehen harremanak izateko, sarea egiten hasteko edo jarraitzeko, eta zergatik ez, aitabitxiak edo amabitxiak bilatzeko.\nUnibertsitatean ikasi beharko litzateke, baita ere, eta hori ere ikasgai ofizialetatik kanpo, curriculuma idazten. Horretarako, irakasleen harrera-orduak erabil daitezke, adibidez; eta, bestalde, gogoan izan, curriculumean, egindako ikasketa, ikastaro eta praktiken berri emateaz gain, zuzenean ikasitakoarekin zerikusirik ez duten beste zenbait kontu ere sartzea, izan ere, lanerako edo ikasketa osagarriak egiteko orduan baloratzen diren gauzen artean bizitzako beste hainbat alderdi ere kontuan hartzen baitira (boluntario lanak, monitore eginkizunak, eta abar).\nEdizio lanak nola egin behar diren, unibertsitatean gutxitxo ikasten da, edo ia batere ez: aprobetxatu praktikak; landu, ahal bada, kanpoan antolatzen diren ikastaroak (EIZIEk antolatzen dituenak, besteak beste), gaur egun itzultzaile baten lanean hain garrantzitsua den alor horretan trebatzeko.\nLan bila hasi\nIkasketak amaituta, askok ikasten jarraitzea erabakitzen dute. Hori aukeratzen dutenek atzeratu egiten dute urte bat edo gehiagoz lan mundurako sarrera; itzulpen edo interpretazio lanetan hastea erabakitzen dutenek aukera desberdinak dauzkate:\na) Itzulpen enpresa edo agentzietara jotzea lan eske.\nLehenago aipatu dugun curriculum hori txukun prestatu eta itzulpen enpresei bidaliko zaie lehenik. Noski, enpresa horietan hainbat eta hainbat curriculum jasotzen dituztela kontuan izanda, interes berezia baduzu, deitu eta elkarrizketa bat eskatzea da onena. Dagokionak, orduan, curriculuma aztertuko du eta, horren arabera, eskatutako elkarrizketarako dei diezaioke interesatuari.\nElkarrizketa ere prestatu egin behar da, eta norberaren merituen berri ematez gain, nahiak, ilusioak eta abar ere adierazi behar dira, horrek guztiak hobeto erakutsiko diolako lan-emaileari hautagaiaren balioa.\nEnpresan bertan lanean hasten bada bat, gauzak emanak datozkio, alegia, ez du arduratu beharko lanerako tresneriaz eta abarrez.\nb) Enpresa batentzat edo bere kontura baina etxetik lana egingo den kasuan.\nItzultzaileak alderdi asko hartu beharko ditu kontuan lanean hasi aurretik. Hasteko, lanerako tresneria osoa eskuratu edo prestatu beharko du: ordenagailua, interneterako lotura azkarra, hiztegi, entziklopedia, eta gainerako kontsulta-materialak, paperean edo online direla, itzulpen-memoria programak (badira autonomoentzat eskaintzak).\nOndoren kontu fiskalez arduratu beharko du, eta horretarako aholkularitza bilatzea da egin behar duen lehenengo gauza. Aholkularitza hori EIZIEren bidez aurki dezake, elkartean sartzen bada; norberaren herriko edo hiriko udaletxera ere jo dezake, eta bertan emango diote aholku, edo non eska dezakeen adieraziko diote. Eta kontuan izan badirela laguntzak enpresa txikiak sortzeko ere.\nJarduera Ekonomikoen Zergan alta hartu ondoren (hau Euskal Autonomia Erkidegoan doan da, baina Nafarroan, adibidez, ordaindu egin behar izaten da), eta Gizarte-Segurantzan ere alta hartu ondoren lanari ekitea baino ez zaio geratzen.\nFakturekin adi, BEZ eta PFEZ zergak behar bezala aplikatu behar direlako, eta hiru hileroko aitorpena egitea ez ahaztu, Ogasuna olagarroa bezalakoa baita: beso asko eta luzeduna.\nAurrekontuak egiten ere ikasi behar izaten da (hitzeko, lerroko edo orriko kobratuko den, zenbat, hitz errepikatuak kontuan hartuko diren), eta ematen den hitza betetzea ez ahaztu, epe kontuetan bezala, bezeroak galtzeko bide segurua baita bi puntu horietan huts egitea.\nZuzenketen garrantzia: itzulpen lanak ez eman amaitutzat beste norbaitek ikusi eta zuzendu arte. Hasten garenean zalantza asko izaten ditugu, eta gehiegi trebatu gabe egoten garenez, akatsak ere askoz gehiago egin ditzakegu. Hemen ere funtzionatu behar du lankide edo ikaskideen sareak, alegia, elkarri pasatzeko egiten diren lanak, elkarri zuzentzeko. Eta horretarako apala izaten ere ikasi behar da, zuzenduak izaten, kritikak onartzen.\nInterpretazioaren alorrak aukera gutxi ematen ditu euskararekin, lan gutxi dagoelako. Edozein kasutan, lanbide honetan trebatzen jarraitu nahi duenak, lanean jarduten direnen laguntza bilatu behar du, eta lanean aritzen direnen batzuen berri izango du irakasleen bidez.\nAzkenik, oposaketen aukera dago. Azken urte hauetan oso lanpostu gutxi eskaini dituzte, eta datozen urteetan antzera izango da. Lehendik dauden lanpostuak hutsik geratu ahala bakarrik ateratzen dira postuak lehiaketara. Nolanahi, sarriagotan deitzen dira lan poltsak, alegia, ordezkapenetarako zerrendak osatzeko izaten dira poltsa horiek eta bertan sartzeko ere oposaketa antzeko azterketak egin behar izaten dira. Azterketetarako deialdietan zerrendatzen dituzten gaiak prestatzea eta tokatzen diren azterketak gainditzea besterik ez da geratzen.\ne) Literatur itzulpena\nLiteratur itzulpena da bereiz daitekeen beste alor bat. Itzulpen mota hau gogoko duenak bi aukera ditu:\n Literatura Unibertsala bildumarako lehiaketa, EIZIEk Jaurlaritzako Kultura Sailarekin batera kudeatzen duena, edo Jokin Zaitegi lehiaketa, Elkar argitaletxeak antolatzen duena.\n Norberaren iniziatibaz gustuko libururen bat itzuli eta argitaratu nahi izanez gero, argitaletxeetara bidal daiteke lagin bat, informazio osagarriarekin batera (liburuaren hautua justifikatuz, adibidez, edo goiburuari buruzko prentsa ebakinak bidaliz, ezaguna ez dela irudituz gero).\nAzken batean, ez da komeni inondik ere geure txokoan bakarrik geratzea, inkomunikazioa ez delako bizi ditugun garaietan justifikagarria, ez eta onuragarria ere. Itzultzaileen artean zer mugitzen den ikusi nahi duenak, beraz, baditu tokiak, eta ateak jo besterik ez dauka:\n1. EIZIE elkartearen albistegian harpidetza egin, doan, eta kito.\n2. Zuzenean EIZIE elkartean bazkide egin, horrela Intranetez baliatu ahalko zara albisteen eta lan poltsen berri izateko.\n3. Itzul posta-zerrenda ere izango duzu, era guztietako kontsultak egiteko, eta besteen lanaren berri izateko (bada eguneroko mezu-andana mezu bakar batean jasotzeko aukera)\n4. Beste elkarte edota taldeen webgune zein blogetatik paseatu, helburu berarekin. Itzulpen aldizkariak irakurtzea ere interesgarria da.\n5. Prestakuntza jarraituari begira, itzulpengintzaren inguruan antolatzen diren ikastaro zein jardunaldietan parte hartzea ere komeni da, lanbide berean ari diren bertako nahiz kanpokoekin egoteko, kezka eta interesak konpartitzeko; haiengandik ikasi eta geure ekarpenak besteei egiteko.


Diana – Hondarribiko Alardea | Alarde de Hondarribia\nBandaren diana “CREPÚSCULO” izena hartzen du, Alberto Lasa Badiola Jaunak, 40. hamarkadan Irailaren 8ko Diana finko bezala ezarri zuen. Aurretik, José Zudaire Jaunarekin, Diana urtez urte aldatu egiten zen.\nGarai hartan, lehenengo Diana Arma Plazan jotzen zen, bertan baitzegoen musika eskola; ondoren, 1976.urtean Jose Antonio Irastorza zuzendariarekin lehenengo Diana Udaletxearen parean jotzera pasa zen. Orduko entzuleak gutxi batzuk izaten ziren, ez zuen gaur egungoarekin zerikusirik.\nUrte haietan 14 Diana jotzen ziren, horietako 6 San Pedro Kalean izaten ziren. Gaur egun, dagoen denbora urriarekin 8 Diana izatera pasa dira: lehenengoa Udaletxe parean izaten da, goizeko 6tako lehen kanpaikadarekin hasten dena, bigarrena, Denda Kalea eta Juan Laborda bidegurutzean egiten da, hirugarrena Arma Plazan, jarraian Burgomaisuari, Alkateari gero, jarraian Mendelun eta Amuten, eta azkenik urteko Kantinerari.\nDanborradaren Diana 1995.urtean sortu zen, konpainiaren 75.urteurrena zela eta. Ordura arte, “Azeri Dantza” jotzen zuten, Danborrada Alardearen parte izaten hasi zenetik gutxi gorabehera (1920. urte inguruan).\nIrailaren 8an lehenengo Diana Arma Plazan izaten da, musika bandak beraiena jo eta minutu gutxietara. Hortik Udaletxera doaz eta bertan jotzen dute; jarraian Gipuzkoa Plazan, Burgomaisuari, Alkateari, Arrantzale Auzoan, Kai Zaharrean eta azkenik urteko Kantinerari.


Kirol astea hasiko dute bihar Idiazabalen. Noticias de Gipuzkoa\nKirol astea hasiko dute bihar Idiazabalen\nOstegunean Axari Trail lasterketaren aurkezpena izango da 19.00etan, udaletxeko areto nagusian\nidiazabal- Kirolak hartuko du protagonismoa Idiazabalen datorren astean. Urtero egin ohi duten moduan, aurten ere kirol asteaz gozatzeko aukera izango dute herrian. Bihar arratsaldean pilotariak joango dira herrira. 17.00etatik 19.00etara. Iker Irribarria aramar txapelduna eta Jokin Altuna pilotariak Igarondo pilotalekura joango dira herriko haurrekin pilotan jokatzea. Etzi, bestalde, beste kirol batzuk izango dituzte hizpide urtero egin ohi duten kirolaren mahai inguruan. Bi herritar izango dira gonbidatuak: batetik, Josu Urrestarazu txirrindularia eta bestetik, Gari Garmendia pisu jaurtilaria. Saioa 19.00etan hasiko da Udaletxeko areto nagusian. Bertan ni kirolariek haien esperientzia kontatuko dute. Asteazkenean, 19.00etan Udaletxeko areto nagusian GR-11 Diapositiba emanaldia egingo dute Pirinioen zeharkaldia. Mediterraneotik Kantaurira izango da ikusgai Mikel Mariskalen eskutik eta Idiazabalgo Kirol Elkarteko Mendi Sailak antolaturik.\nAxari Trail lasterketaren aurkezpena ostegunean izango da, 19.00etan. Horrez gain, Alberto Zerainek Daulaghirira (2016) eta K2 mendira egindako espedizioei buruzko hitzaldia eskainiko du. Uztailaren lehenengoan futbitoan, 18.30ean, herriko gazteen arteko partiduak egongo dira. 19.00etan II. Argazki Digitalen lehiaketako sari banaketa eta ibilaldi guztien argazki erakusketa egingo dute areto nagusian. Larunbatean 12.0etan herriko VIII. pala txapelketako finalak izango dira. Txapelketa horretan Euskadi osoko 40 bikotek parte hartu dute. - M.A.


Duela urtebete kaleratu zen Adur, Euskal Erdi Aro mitologikoan girotutako rol jokoa, formatu fisikoan (liburua eta txanponak), Eneko Gomez-Acedo bere sortzaileak crowdfunding kanpaina batean finantziazioa lortu ondoren. Sortzaileak urrats bat aurrera egin du orain: online bertsioa sortu du, MMPORG joko gisa, Telegram bidez testualki jokatzen ahal dena; Adur Azken Erronka deritzo.\nTeknikoki, Adur Azken Erronka zera da, Lineako jokalari anitzeko rol-joko masibo edo MMORPG bat. Adurren sortzaile Eneko Gomez-Acedok honela itzuli du kontzeptua: "Jokalari Ugarirentzako Euskal Rol Joko Online Itzela", JUERJOI bat, laburtuta. Horrek esan nahi du jokalariak ez dabiltzala bakarrik jokoaren barruan Iruñeko Erresuma digital mitiko horretan. Era horretan, elkarrekin bidaiatuz eta elkarri lagunduz, jokalariek informazioa eta objetuak truka ditzakete, pertsonaiek erronkak gainditzeko, jokoaren helburua lortzeko: Heroiaren bidea gauzatzea.


Ez Dok Hiru. “Euskal Musikaren Benetako Istorioa”. — David Tijero Osorio\nPortada » Entrevistas » Ez Dok Hiru. “Euskal Musikaren Benetako Istorioa”.\nEz Dok Hiru. “Euskal Musikaren Benetako Istorioa”.\nPublished 29 septiembre, 2017\tby David Tijero Osorio\nMikel Martinezek eta Patxo Telleriak osaturiko “Ez Dok Hiru” bikote artistikoak “Euskal Musikaren Benetako Istorioa” antzezlana aurkezten dute. Euskal abesti ospetsuen hizkietan oinarrituriko ikuskizun teatrala, umorea ardatza harturik. Patxorekin hitz egin dugu proiektu honi buruz gehiago jakiteko.\nDeigarria da “Euskal musikaren benetako istoria” obra honetan erabilitako ikuspegi umoretsua, nostalgiari aurre egiteko baliabidea ote?\nGuk ez dugu antzezlan nostalgiko bat egin nahi izan. Gure kantutegi erabili dugu baina horrek ez du esan nahi atzerabegiko ariketa denik. Ikuskizunean erakusten ditugun kantak gaur egun abesten dira. Batzuk klasikoagoak dira, baina guztiak bizirik daude eta umorea, ba, Ez dok Hiru formatu honetan Mikelek eta biok egiten dugun antzezlanetan umorea da gure tresna, gure umorea.\nObran azaltzen diren kanta ezagunen kopurua ikaragarria da. Euskal kulturaren munduan ondare honen garrantzia agian ez da nahikoa aldarrikatu. Lan honen helburuetariko bat izan liteke? Euskal musikaren garrantzia aldarrikatzea?\nGure helburu nagusia Ez dok Hiruren obretan dibertimendu bat egitea da, kasu honetan euskal kulturaren inguruan. Ez daukagu pretensio pedagogiko edo aldarrikapenik egiteko asmo berezirik. Dudarik gabe, obra honetan dagoen material honekiko interesa dugu eta uste dugu altxor bat dela euskal kulturarentzat, hizkuntza eta kultura guztietan kantutegia altxor bat den modu berean. Eta interes edo maitasun hori islatzen da antzezlanean.\nAntzezpena egiteaz gain, abestu egin behar izanak zailtasun handiagoa dauka ala abesti ezagunak izanik nolabaiteko atsedenatxoak dira pixka bat abestea obra garatu ahala.\nAbesti ezagunak dira batzuk baina guk itxura aldatzen dugu. Kantatzea antzezpenaren parte bat da. Hiru musikarien laguntza izan dugu, haiek dira musikaren pisua daramatenak eta askatasun horrekin jolasten dugu abesterakoan interpretazioa bat egiteko. Ez zaigu eskatu behar abeslari profesional baten fintasuna, rol bat interpretatzen ari gara. Ez nuke esango abestien zati horiek guretzako atsedena direnik, kantatzea ariketa exigentea baita, baina era berean oso dibertigarria.\nObra honetan entzun daitezkeen abestien zerrenda ez dira agertzen azkeneko hamarkadakoak. Ez zegoen lekurik, interesik ala, topikoak dioenez, gaur egun egiten diren abestiak ez dira iraganekoak bezain onak?\nEgia esan, bada Gatiburen bat eta beste bat Zea Maysena baina bai, abesti berriagorik ez badira ez da interes ezagatik baizik eta gure memoria historikoan iltzatuta dauden abestiak aukeratu nahi genuelako eta abesti batek hori lortzeko denboraren filtroa pasatu behar du. Ikuskizun hau ez da musika kontzertua, guk historiarekin jokatzen dugu, aldrebestu egiten dugu eta horretarako abesti ezagunenak erabiltzen ditugu gure umorea sortzeko.\nPrevious Post Queuing for a selfie


Tolosa……..tzen! - - Tolosaldeko ataria\nItxaropena Urkiola 2016-11-13 19:31\nPartaidetza prozesuez maiz hitz egin da azken urteotan, eta baita entzuteak eta adosteak duen garrantziaz ere, baina esate hutsak ez du balio. Entzun, aditu, ekarpenak egin eta adostu,... ariketa praktikoak, zuk eta nik, hark eta besteek,... Egunotan Tolosatzen inguruan ari da jendea, herritarrak gonbidaturik daude, parte hartzera.Tolosatzen tolosarrek egingo dute, eurek egingo diote Tolosari etorkizunean nahiko luketen herriaren argazkia. Eta eskertzekoa da, abagunea, tartea, aukera eskaintzea, baina ariketarako hitzordua eta lekua jartzea baino,… -tzen horren bueltan egindako ekarpenak kontuan izatea. Amarotz auzoa bera ere parte hartze prozesu batean murgildurik dago. Nork bere ekarpena egin dezake, eta baita orain artekoaz informazioa jaso ere.\nAspektu ez perfektua= -t(z)en\nAspektu hau bukatzeke dagoen ekintzari atxikiko zaio, beraz, prozesua martxan da, Tolosatzen ari gara, bidean, martxan. Herritik eta herriarentzat. Jarrai dezagun beraz, adosten, idazten, hitzartzen, pentsatzen, hausnartzen, entzuten, esaten, adierazten, erabakitzen,...Tolosatzen.


Bateriei buruzko MARS-EV proiektua amaitzea | Cidetec\nMARS-EV proiektuak (Ibilgailu elektrikoetan erabiltzeko, zahartzearen kontrako erresistentzia handia duten baterientzako materialak) amaierako bilera egin du CIDETEC zentroan, 2017ko irailaren 28an eta 29an egindako barne-mintegi batekin.\nMARS-EV lau urteko lankidetza-proiektu bat izan da Green Cars Europako ekimenaren barnean —egungo Green Vehicles ekimenaren aurreko ekimena—. CIDETEC zentroak koordinatuta, industriaren eta teknologiaren arloko Europako hamasei kide elkarlanean aritu dira, litio-ioizko baterien iraunkortasuna eta energia-dentsitatea hobetzeko teknologiak garatzen.\nIbilgailu elektrikoa erabiltzaileentzat erakargarria izan dadin, derrigorrezkoa da behar adinako autonomia eskaintzea, eta, aldi berean, bateria azkar kargatzeko nolabaiteko gaitasuna. Horretarako, teknologiak garatu behar dira (ez bakarrik materialen arloan) energia-dentsitatea eta intentsitate handiko kargaren onarpena hobetzeko. Hori horrela, funtsezkoa da bateriek iraunkortasun egokia izatea, bereziki kontuan izanik haien balio-bizitzan barrena hainbat aldiz azkar kargatuko direla.\nMARS-EV proiektuak helburu horiek landu ditu, hainbat arlotan. Energia-dentsitate handiko elektrodoen materialak garatu dira, eta bizi-ziklo hobetua duten elektrolito berriak ere bai; sintesi eta eskalatu jasangarria egin da, eta gelaxka-fasera arteko prototipoak, emaitzak balioztatzeko. Gainera, zahartze-prozesuen modelizazioa egin da, elektrodoen, gelaxken eta sistemen mailan. Emaitzei dagokienez, proiektuak bere helburu guztiak bete ditu, eta lortu dira interes zientifikoa eta zuzeneko industria-erabilera duten emaitzak.\nGaratu diren materialen artean, azpimarratu behar dira Ni, Mn eta Co elementuen (NCM) oxidoz eginiko katodoak. Katodo horiek nikel eta kobalto-fosfato ugari dute, eta, bi kasuetan, partikula-mailako estalki babesgarria daramate. Anodoari dagokionez, berriz, ahalmen handiko materialak landu dira, eta horien oinarria silizio nanometrikoz eraldaturiko karbonozko nanohodiak dira. Material horien sintesia fabrika pilotuaren eskalan egin da, eta patente bat ezarri da. Proiektuari amaiera ofiziala eman zaion egunean, beste hiru patente ere aztertzen ari dira.\nAukera handiena duten materialekin, elektrodoak egin dira, ur-suspentsioetan oinarrituriko teknikak (eta, beraz, ingurumenarekiko bateragarriak) erabiliz. Era berean, hainbat prototipo egin dira, eta frogatu da 4.000 deskarga-ziklora arteko iraupena dutela baldintza azeleratuetan —deskarga sakonak gaitasun nominalaren % 0 eta % 100 bitartean—.\nIraunkortasun handiko gelaxken zikloei buruzko saiakuntzak luzeak direnez eta proiektuak iraupen mugatua duenez, haietan parte hartzen duten kideek erabaki dute MARS-EV formalki amaitu ondoren ere saiakuntza horiekin jarraitzea, beren baliabideak erabiliz.\nEtorkizun hurbilean, beste emaitza batzuk ere landuko dira, agian: zahartze elektriko eta termikoaren eredu aurreratuak, garatutako baterien balio-bizitza kalkulatzeko, eta materialak birziklatu eta berrerabiltzeko estrategiak —ekonomia zirkularra—.\nLaburbilduz, MARS-EV partzuergoaren esparruko lankidetza zientifiko eta teknologikoari esker, balio-kate guztia hartu ahal izan da aintzat: materialen diseinua, sintesia eta prozesatzea, ikerketa teknologikoa, eta gelaxkaren fabrikazio-teknikak. Berehalako emaitza gisa, hogei artikulu zientifiko baino gehiago argitaratu dira eragin handiko aldizkarietan, patente bat ezarri da, eta beste hiru aztertzen ari dira. Horrek guztiak agerian jartzen du MARS-EV ekimenean parte hartzen duten industria-arloko kideek konpromiso handia dutela eta proiektu honek ustiatzeko aukera zabalak uzten dituela.


Sopelako Udala - Kirol instalazioak\nZu hemen zaude: Hasiera Kirol instalazioak\nSopelan kirola egiteko hainbat azpiegitura eta eraikin daude egun: azken teknologia eta segurtasun baldintzez hornituta daude, herritarrek ahalik eta modurik erosoenean kirola egiteko aukera izan dezaten.\nSopelan honako kirol azpiegiturak topa ditzakegu:\nDeskribapena: Estaldutako Udal Igerilekuak, instalazioak: 2 igerileku eta gimnasio areto bat.\nHelbidea: Etxebarri Zeharbidea 4.\nTelefonoa: 94 406 55 20\nDeskripzioa: 3 eraikinek osaten dute.\nHelbidea: Gatzarriñe 26A.\nDeskripzioa:Saskibaloi kantxa, boleibol, futbol sala, tenis, gimnasioa, aldagelak, etab\nTribuna azpian: aldagelak, erizaindegia, komun publikoak, biltegiak..\nUrko taberna: taberna, jatetxea eta aldagelak.\nDeskripzioa:Esku pilota, laia eta saskian aritzeko.\nHelbidea: Sabino Arana z/b.\nTelefonoa: 94 676 44 04


Arauak - zarrak_eusk\nCOVID 19a dela eta aurten arau eta protokola bereziak ezarri ditugu egoera segurtasunez kudeatzeko. Galdetu zehaztapenak gure zentroan.\nZARRAK IKASKETA ZENTROA, irakaskuntza zentro pribatua da, kalitate-maila altuenak bilatzen dituena.\nHorregatik, beharrezkoa iruditzen zaigu, ikasleengan ikasteko "gogoa" piztea, eta ikasten ari den gaiaren inguruko benetako interesa sorraraztea. Helburu horiek eskuratzeko eta denen onerako, bai ikasleei eta bai irakasleei, mesedez, ARAU OROKOR hauek betetzea eskatzen diegu:\n1. Hilabeteko ordainketa, aurretik egin beharko da, hilabete bakoitzeko lehen 10 egunetan zehar.\nZentroan ordainketa zuzena eginez (kasu honetan, diru- xehea ekarriz laguntzea eskertuko genizueke) edo kontu korronte bidez egin daiteke.\n2. Urtero finkatuko den matrikularako diru-kantitate bat ordaindu beharko da, eta ikasleari aurkeztuko zaio. Ordainketa horrek ikasleari lekua bermatzen dio, URTEBETEKO EPEAN.\nMatrikula, kurtso bakoitzeko BEHIN ordainduko da, ikasleak jasotzen duen gai kopurua edozein izanik ere.\n3. Egongo diren bajak, zentruan aditzera eman beharko dira hilabete hasiera baino hamar egun lehenago, gutxienez. Honela, posible izango zaigu klaseen antolaketa eta zuzenbideketa egitea.\nKlaseen diruaren ordainketa, HILABETERO EGINGO DA, IKASLEAK ASTERO EGITEN DITUEN ORDUEN ARABERA, ikasleek eskoletara huts egiten duen ala ez kontuan hartu gabe.\n4. Ikasleak bajaren abisua zuzendaritzan ematen ez duen bitartean, zentroan izena emanda dagoela pentsatuko dugu.\n5. Ikasle batek, hilabetearen bigarren erdian zentrua uzten badu, kuota osoa ordaindu beharko du.Ordainketak, lehen aipatu bezala, HILABETEKOAK baitira, eta ez orduen araberakoak.\n6. Aurreko puntuan azaldu dena ziurtatzeko ikasle guztiek kurtso hasieran egutegi bat jasoko dute eta bertan hilabete bakoitzean dituzten klase egunak eta jaik zehaztuko zaizkie (batzuetan hilabete batzuek eskola egun gehiago edukiko dituzte eta beste batzuetan gutxiago).\n6. Ikasketa- Zentruak ikasleak onartzeko eskubidea bere gain hartzen du, klaseen martxa eragotzi ezkero edo eta beste arrazoien batengatik: asistentzia ordu kopuru murritza, ordainketa eza,...\n7. Zentroaren opor-garaia, Hezkuntza- eta Zientzia-Delegalaritzak finkatutakoarekin eta Ikaskuntza ez Reglatuaren Araudian oinarritua dago.\n8. Ordutegia bete behar da, 5-10 minutuko tartearekin gehienez. Ikaslea hau baino beranduago baldin badator klasera irakasleak etxera bidali ahal izango du klasea errekuperatzeko aukera galduaz.\n9. Debekatuta dago klaseetan nahiz sarbidean erretzea, jatea edo mugikorra erabiltzea.\n10. Ikasle batek, klasera etorri ezin badu, telefonoz abisua ematea eskatzen dugu.\n11. Abisurik eman ez duen ikasle bati, 20 minutuz itxaroteko betebeharra du irakasleak, hau betetzean ikasleak abixua eman ez badu, klasea emanda bezala kontuan hartuko da.\n12. Klaseen errekuperaketa, ez etortzearen kausa edo arrazoia justifikatua denean soilik emango da (gaixotasuna, senide baten heriotza, azterketa ofizial bat...). * Galdetu COVIDa dela eta hartutako neurriak.\n13. Errekuperaketa hori falta gauzatu den hilabetearen barnean soilik errekuperatu ahal izango da ordutegi eta gela aukera kontuan izanda (klasera ez etortze kopurua handia bada edo eta ordutegia ezinezkoa bada Zuzendaritzak ez du ziurtatzen denak errekuperatzeko konpromezua).\n14. Ikasle berri guztiei, Zarrak ikasketa zentroko arauen berri emango zaie eta 2020-2021 kurtsoan zehar klasean hasten diren ikasle orok onartutzat hartuko ditu COVID 19a dela eta zentroak ezarritako neurriak.\n15. Ikasleren batek erabilera desegokia dela eta Zentruko errespontsabilitatepean dagoen elementuren baten egoera kaltetzen badu falta larritzat hartuko dugu, eta ikasleak edo eta bere arduradunak egin beharko dio aurre konponketari.\n16. Opor-garaia denok errespetatu beharko dugu (ikus web orria), barne-arau hauekin batera.\n17. Ordaintzen ez duten ikasleei, klasetara etortzea debekatu dakieke.\n18. Bertako arauak betetzen ez diren kasuetan zuzendaritzak kasuan kasuko bideak hartu ahal izango ditu.\n19. Enpresa honek kudeatzen dituen datuak Datuen babesari buruzko legediaren arabera kudeatuko dira. Bertan azaltzen diren datuei buruzko ezabatze, moldatze eta lagatze eskubideak eskubideak kontuan izanik.\n20. Zentroak, osasun arraoziak direla eta klaseak era telematikora bihurtzeko eskubidea edukiko du egun bateko abixua emanez.


Arnas eritasunen ondoriozko heriotzak ugaritu egin dira | Consumer\nArnas eritasunen ondoriozko heriotzak ugaritu egin dira\nBularreko anginak, infartuak eta garuneko hodietako gaitzak dira oraindik ere desegiteko arrazoi nagusiak.\narabera: Larunbata, 2009ko apirilaren 11\nArnas gaixotasunek eragindako heriotzak izugarri igo ziren Espainian 2007an. Hala, Estatistika Institutu Nazionalaren (INE) datuen arabera, arrazoi horrengatiko heriotzak %11,4 hazi ziren, eta hilkortasun-tasa gordina 13.883 pertsonatan (%1,9 gehiago) handitu zen, 385.361 eritasun ondoriozko heriotzen kopurua finkatzeko. Tasa 859 hildako 100.000 biztanleko izan zen, baina gizonak gehiago hil ziren (907,8) emakumeak baino (810,9).\nHeriotza-kopuruari dagokionez, lehen eta bigarren postuan egon ziren 2007an bularreko anginak eta infartuak eta garuneko hodietako gaitzak, hurrenez hurren. Bien artean 227.000 hildako baino gehiago izan ziren, guztien %59. Bihotz-gutxiegitasunak bronkioetako eta biriketako minbizia gainditu zuen, heriotza gehien eragin zituen hirugarren kausa gisa. EINen arabera, heriotza-arrazoi guztiak igotzen edo mantentzen dira, bat izan ezik: zirkulazio-istripuak (3.811 hildako eragin zituzten), aurreko urtean baino %8 gutxiago.\nDatuak sexuaren arabera aztertuz gero, 2007an hildako gizonezko eta emakumezkoak ia berdin igo ziren: % 3,6 gizonak eta% 3,9 emakumeak. Gizonen artean (201.236 hildako), heriotzaren lehen arrazoia bihotzaren eritasun iskemikoa izan zen (infartuak, bularreko anginak), 21.248 pertsona hil baitziren. Bestalde, minbizi kopurua handitu egin zen. Bronkio eta biriketakoa izan zen bigarren heriotza-arrazoia, 17.178 heriotzarekin, 2006an baino ia bi puntu gehiago. Eragin handiena izan zuen bigarren minbizia kolonekoa izan zen, %4,8 igo baitzen 5.916 hildakoraino, eta hirugarrena prostatakoa (%3,2 igo zen).\nBi sexuen arteko desberdintasunetako bat Alzheimer gaixotasuna da. Gizonezkoen zerrendan ez da agertzen, eta emakumezkoen zerrendan bederatzigarren tokia hartzen du. Aitzitik, emakumeen artean agertu ez ziren gizonen heriotza-kausa ohikoenak maskuriko minbizia (3.755 kasu), zirrosi hepatikoa eta gibeleko minbizia izan ziren, hiru puntu baino gehixeago igo baitziren.\nGarun-hodietako gaixotasunek heriotza-eragile nagusi izaten jarraitu zuten 18.964 heriotza zituzten emakumeen artean, atzeraldi txiki bat (%0,4). Guztira 184.225 emakume hil ziren. Emakumeen gaixotasunei dagokienez, koloneko, bronkioetako eta biriketako minbiziak nabarmen egin zuen gora, %4,9 eta %6,2, hurrenez hurren. Hala ere, bularreko minbizia tumore gaiztoek eragindako heriotzen buruan dago, 5.983 minbiziarekin.\narnas gaixotasunak bularreko anginak heriotzak infartos-eu minbizi


Aizpea Goenaga: «Garai zail hauetan burua elikatu behar dugu, eta museoek hori ematen dute» : Bidasoko Hitza\nOiasso museoko koordinatzailea\nAizpea Goenaga: «Garai zail hauetan burua elikatu behar dugu, eta museoek hori ematen dute»\nPandemiaren eraginez aisialdi eta kultur eskaintza mugatua dagoen garai honetan, herrietako museoetara joateko deia egin du Aizpea Goenagak. Zailtasunak zailtasun, «ilusioz eta berritzeko gogoz» dago aktore, gidoilari eta zuzendaria.\nAizpea Goenaga, Oiasso museoan.\nKameraren edo ikusleen aurrean egoteari utzi, eta Irungo Oiasso museoa koordinatzera egin du jauzia Aizpea Goenaga aktore, gidoilari eta zuzendariak (Donostia, 1959). Hamarkada askotan telebistan, antzerkian edo Etxepare Euskal Institutuan zuzendari gisa bildutako esperientzia hori museoan irauli du. Iazkoa ezohiko urtea izan arren, egoerari eutsi diote Oiasso museoan, eskaintza eta izaera birmoldatzen aritzen baitira etengabe.\nAktorea, gidoilaria, zinema zuzendaria… Eta, orain, Oiassoko koordinatzaile orokorra zara. Nolatan iritsi zara museo batean lan egitera?\nMuseoaren zuzendari izandako Mertxe Urteagak sartu ninduen erromatarren mundu honetan. Hark egin ditu hemengo indusketarik garrantzitsuenak; esaterako, Arditurrin ibilitakoa da. Aspalditik laguna dut, eta betidanik sartu izan digu ziri hori. Gogoan dut Irungo Santiago kalean garai bateko egurrak aurkitu zituztenean gertutik erreparatu niola prozesu guztiari; oso polita izan zen, oso aberasgarria. Eta, bere garaian, nik egin nuen Oiasso museoko ikus-entzunezkoa ere. Hortaz, hasieratik banuen halako lotura bat museoarekin. 2019an museoa kudeatzeko deialdia egin zuten, eta niri proposatu zidaten postu hori, museoari alderdi kultural hori eransteko, batez ere. Eta, kasualitatez, hasi eta berehala pandemia eta eromen hau guztia etorri zitzaigun.\nNola heldu diozue pandemiak eragindako egoera berriari?\nPandemia iritsi bezain laster, bi aukera genituela ikusi genuen: geldirik eta egoerari begira egon, edo gure eskuetan zegoen guztia egin museoa aktibatzeko. Eta bigarren aukera hori baliatu genuen, inolako zalantzarik gabe, gainera. Sare sozialetan asko mugitzen hasi ginen, Ficab jaialdiko [Bidasoko Nazioarteko Zinemaldi Arkeologikoa] filmak proiektatzen, bideoak eskaintzen… Eta jendeak primeran erantzun du hasiera-hasieratik. Lehenengo itxialdian, mugimendu handia nabaritu genuen gure webgunean. Gauza asko egin genituen, eta, irekiera iritsi zenean, eutsi egin genion eskaintza horri.\nEgoera zaila da: oso zaila izan da museo guztientzat. Jendea ez dago oso animatuta gauzak ikustera edo zabaltzera, eta animatuta dauden askok taberna behar dute, ezta? [barrez]. Txantxaz harago, oso urte zaila izan da denentzat. Gipuzkoako museo arkeologiko bakarra da Oiasso, eta guk hasieratik oso argi izan dugu gure zeregina ez dela publiko orokorrari begirakoa bakarrik. Museo askok minimoetara jo dute, eta gu, aldiz, eskaintza indartzen saiatu gara; birmoldatzen ari gara etengabe. Ahalegin horretan murgilduta gabiltza; gauza berriak egiten saiatzen ari gara.\nZergatik animatu beharko lukete herritarrek Irungo Oiasso museoa bisitatzera?\nMuseo honek sekulako interesa piztu zidan lehen egunetik. Gehienok ez dakigu hemen nola bizi ginen orain dela 2.000 urte. Egiptoko gauza asko dakizkigu, baina, askotan, hemengo aurkikuntza eta aztarna asko ez ditugu ezagutzen. Guretzat oso garrantzitsua da jakintza hori gordetzea. Memoria hori jasotzen dugu, ikerlariek eta antropologoek aurkitutako hori erakusten dugu, baina baita horren gaineko hausnarketa sortu ere. Askotan ez gara kontziente izaten, baina benetako altxorrak daude hemen, ikaragarriak.\nOiasson ikusgai dauden pieza batzuk bakarrak dira: munduan horrelako bat edo bi gehiago aurki daitezke asko jota. Milaka urteko egurrezko mortero bat dugu, adibidez, berezitasun horiek dituen bakarra. Gure museoan ez dago arte edo eskultura pieza ikaragarririk, bizitza dago. Nola bizi ziren lehen? Zer objektu erabiltzen zituzten? Galdera horiei erantzuten diegu guk.\nBeste adibide bat: duela 2.000 urteko arrantzarako soka bat dugu, sekulako balioa daukana, garai hartan nola arrantzatzen zuten erakusten baitigu. Hondarribiko sare konpontzaileekin egon ginen, haiek elkarrizketatu genituen, eta erromatarrak ziren piezak eraman genizkien. Minutu eta erdi kostatu zitzaien horiekin moldatzea. Gaur egungoen oso-oso antzekoak dira. Baina kontua da memoria hori galduz joango dela; izan ere, gaur egun sareak puskatu, eta zakarretara botatzen dira. 2.000 urteko tradizio bat pikutara doa; ikaragarria da hori. Garai bateko memoria hori mantendu egin behar dugu, memoria edukitzea baita daukagun altxorrik preziatuena.\nMemoria honi lotuta, museoan esnea berotzeko harriak ditugu ikusgai egun, betidanik erabili direnak, baina gaur egun jada galdu direnak. Historiaurretik erabili izan dira. Urrian jarduera batzuk izan genituen; helduekin eta gazteekin bildu ginen. Eta, halako batean, adineko emakume bat ikusi genuen, hunkituta, gaztetxoei harri horiek zer ziren kontatzen. Gazteek ez zuten ezagutzen; harriak soilik ziren haientzat. Hori da museoek duten gauza ederrenetako bat: memoria berreskuratzen da hemen, memoria bizi hori, belaunaldiz belaunaldi igarotakoa.\nBerreskuratze lan horretan, zertan ari zarete orain?\nIrungo meategien inguruan ari gara lanean azkenaldian. Irun meategi gune ikaragarria izan da historikoki, sekulako garrantzia izan dute hemengo meategiek, eta orain ia inork ez daki hori existitu zenik ere. Gure aitona-amonek han egin zuten lan, eta hori ere desagertu da. Meategien memoria bizi hori ere jasotzen ari gara, bertan lan egin zutenen lekukotasunak izateko.\nOraindik altxor asko dago aurkitzeke Irunen?\nMuseoaren inguruan eta Irunen denetik aurki daiteke oraindik. Bizilagun askok deitzen jarraitzen dute, txanpon edo piezaren bat aurkitu dutelako. Erne egonez gero, konturatzen zara aztarna asko daudela inguruan, uste baino gehiago. Pandemia iritsi aurretik, paseo historikoak egiten genituen, eta txundituta geratzen zen jendea.\nAisialdi eta kultur eskaintza murritza da egun. Behar hori betetzeko aproposak dira museoak?\nUste dut aukera onenetakoa dela, zalantzarik gabe. Museo bat baino leku seguruagorik aurkitzea zaila da egun. Ez duzu ezer ukitzen eta neurri zorrotzak hartzen dira. Aireztapena dago, espazio handiak dira, eta ez dira leku masifikatuak. Askotan pentsatzen dut supermerkatura egunero joaten garela, jende gehiagorekin, eta gauzak ukituz, gainera. Eta bada oso garrantzitsua den beste gauza bat ere: garai zail hauetan burua elikatu behar dugu batez ere, eta museoek aukera hori ematen dutela uste dut. Museora joatea izugarrizko plana dela uste dut. 45 minutu edo lau ordu pasatu ditzakezu museoan, paseoan. Pandemia garai hauetan funtsezkoa da jakin-mina piztea, burua elikatzea, pentsatzea… eta ez denbora guztian birusaz hitz egiten aritzea.\nPentsarazteko aukera ematen dute museoek; mimo hori ematen dute, denbora hori. Historiaren gordailuak dira, baina oso biziak. Egia da museoa kontenedore moduko bat dela, baina, era berean, espazio aktiboak dira; ezin dute eduki pasibotasun hori. Jendearekin hartu-emana izan behar dute: kultur eragileak dira, neurri batean. Askotan ez da izan behar historiarekiko zaletasunik; izan daiteke burdinarekiko zaletasuna, tresnekikoa, ontziekikoa… Jakin-mina piztu dezaketen milaka gauza daude.\nBeraz, kultura, orokorrean, segurua da.\nHorixe baietz! Kultura erabat segurua da, eta beharrezkoa, gainera. Kulturak elikatu egiten du; bihotza, arima, eta, batez ere, gogoa, bizitzeko gogo hori. Egoera honetan jende asko oso triste dago, oso bakarrik, eta kulturari esker egoerari bira ematen ari dira. Norbera garatzeko erremintak ematen ditu kulturak, eta horregatik da hain garrantzitsua antzerki obra bat, film edo telesail bat ikustea, liburu bat irakurtzea edo museo bat bisitatzea. Lehentasunezko gauza bat beharko luke izan kulturak. Eta, horretarako, beharrezko baliabideak jarri behar dira, noski.\nKultur arloan denetik egin duzu azken hamarkadetan. Zerk bete zaitu gehien?\nGauza ezberdinak egiteak betetzen nau ni; egindako guztiak eman dit gauza bereziren bat. Baina antzerkia oso kutuna dut, eta museoan antzerkia egitea da nire ametsetako bat. Hemen tailerrak eta emanaldiak eskaintzea gustatuko litzaidake. Antzinako munduan eta mundu klasikoan antzerkiak sekulako garrantzia izan zuen, eta hori berreskuratzea gustatuko litzaidake. Ea osasun egoerak baimentzen duen, baina beste bide bat hartuko dugu bestela.\nNola ikusten duzu zure ogibide kutun horren egoera? Zer diote kideek?\nOso-oso beldurgarria da panorama. Antzerkiaren munduan bertan behera gelditzen ari dira emanaldiak, eta arrisku handia dago filmetan eta telesailetan ere. Kezkatuta nago, baina betiko kezka da, ez oraingoa. Sortzaileek betidanik izan dute arrisku hori, beti mugan bizi izan gara. Diru laguntzak egon daitezke, baina ez daude espazioak produzitzeko, probatzeko edo arriskatzeko. Zail dago egoera. Eta beldurra ematen du batzuetan.\nHorrelako krisialdi batean dena bihurtzen da oso prekarioa, eta sortzaileek, askotan, mugak jartzen dizkiote euren buruari, prekaritate horri aurre egiteko. Eta arriskutsua eta penagarria da hori. Burua eta espiritua elikatzea hain beharrezkoa den momentu honetan, uste dut garrantzitsua dela sorkuntza, kulturak beste estadio batean egon beharko lukeela. Asko pozten naiz arrisku guztien gainetik jendea gauzak egiten ari dela ikusteak. Norabidea aurkitu ezinik dabiltza lagun eta ezagun asko, etsita, neurri batean. Beste batzuk, ordea. ez. Eta pozgarria da hori. Baina, oso kontziente izanda, zailtasun handiak daudela.\nPena handia ematen didate gure adinekoek ere, eta jende gazteak ere bai. Gazteei ez zaie tokatzen egoera hau pairatu behar izatea. Nire mezua ez da pesimista batere, errealista da. Egoera zail honi buelta emateko, borrokan jarraitu behar du kulturak, eta lan horretan alboan izango naute ni.\nZiur baduzula proiektu berriren bat esku artean…\nHala da, bai. Besteak beste, antzerki gida bat egiten ari naiz eskoletarako, nahi duten guztiei modu librean eskuragarri jartzeko. Uste dut oso garrantzitsua dela txikitatik antzerkia egitea. Neska-mutilek berezkoa duten zerbait da imitazioz edo errepikapenez ikastea. Eskola askok sartzen dute antzerkia euren curriculumean, baina indartu egin behar dela uste dut. Denetik behar da, eta hori guztia irakatsi nahi dut gida honetan.\nNolako 2021a aurreikusi duzue?\nInork ez daki zer gertatuko den, baina argi dugu iazko espiritu berberarekin jarraituko dugula lanean. Garai gogorra izan arren, ilusioz gaude, berritzeko gogoz.


NFC ordainketa mugikorren teknologia bi urtetik lau urtera bitartekoa izango da. | Consumer\nNFC ordainketa mugikorren teknologia bi urtetik lau urtera bitartekoa izango da.\nTransakzioetako segurtasunaren inguruko kezka da hori garatzeko oztoporik handiena.\nEgilea: mediatrader 2012-ko martxoak 16\nEspainiako industria mugikorreko profesionalen % 63ren iritziz, NFC (Near Field Communication) ordainketa mugikorren teknologia masiboki erabiliko da bi urtetik lau urtera bitartean, Sybase 365-ek Bartzelonako Mobile World Congress 2012n egindako inkestaren arabera. Elkarrizketatuen% 10ek baino gutxiagok uste du NFC haririk gabeko komunikazio-teknologiak, besteak beste, ordainketa mugikorrak masiboki onartuko dituela 2012an.\nIkerketaren arabera, teknologia hori garatzeko eta hazteko oztoporik handiena da kontsumitzaileak ordainketa mugikorren segurtasunaren inguruan duen kezka. Zehazki, inkestatutakoen% 33ren iritziz, transakzio mugikorretan finantza-informazio pertsonala erabiltzeko segurtasunaz erabiltzaileak duen kezka hori izango da arazo nagusia ordainketa mugikorrak masiboki hartzeko orduan. Mugikorraren bidezko ordainketa garatzeko beharrezkoa den beste baldintza bat merkataritza mugikorrean esku hartzen duten nagusien arteko koordinazioa eta estandar baten garapena dira.\nInkestatutakoen% 26k uste du operadore mugikorrak izango direla ordainketa mugikorrak modu masiboan hartzera bultzatzeko ardura izango dutenak, eta% 24k uste du bankuak eta finantza-erakundeak izango direla. Beste %20k uste du Amazon, PayPal edo Groupon bezalako konpainiek zuzenduko dutela adopzio hori.\nJohn Sims Sybase 365eko presidentearentzat, ordainketa mugikorrak “segur aski” dira merkataritza mugikorraren ekosisteman eztabaida-gai nagusia.\ninalámbrica-eu merkataritza nfc-eu pagos móviles-eu transakzioak\nNFC, ez bakarrik mugikorretik ordaintzeko\nEspainiako ETEek salmentak bultzatzen dituzte on line merkataritzari esker\nMugikorrarekin ordaintzeko sistema berriak


Laugarrena ere, Kategorikoa! | El Diario Vasco\nOiartzunLaugarrena ere, Kategorikoa!\nLaugarrena ere, Kategorikoa!\nLau bertsolariak Elizaldeko frontoian. / BASTEROBERIR\nJendetza Bildu zen hilaren 6an Elizalde Herri Eskolako pilotalekuan\nBASTEROBERRIOIARTZUN. Miércoles, 18 octubre 2017, 08:22\nAurten ere, bertso bazkari oparoa zuen antolatuta eskolak eta espero bezala atera zen dena. Laugarren kategoriko bertso bazkarian 200 lagun inguru bildu ziren bazkaltzera. Irati Matelok ireki zuen jaialdia ongi etorriko bertsoarekin. Bapo bazkaldu eta lanean hasi ziren bertsolariak. Hasierako agurrean Miryam Santamarta Iriarte, eskolako guraso zendu berria, izan zuen gogoan Anderrek. Saioa ari eskaini zion.\nSaioak aurrera jarraitu zuen. Librean aritu ondoren, Leire Beloki gai jartzailearen aginduetara jarri ziren bertsolariak. Hasieran, musikaren laguntzaz heldu zioten Kataluniako gaiari. Agure zaharraren doinuan aritu ziren. Gero, mota guztietako ariketak egin zituzten bertsolariek eta ikusleen artean barre algara ederrak eragin. Hitz ezkutuaren ariketa arrakastatsua izaten da eta ez zuten hutsik egin. Batetik, Andoni eta Ander aritu ziren elkar xaxatzen. Bestetik, Maialen eta Amets. Puntuak erantzuten, bakarka, ofizioka edota laurak batera abestuz bete zituzten ariketak. Musikarien laguntzaz Guantanameraren doinuan ere aritu ziren bertsolariak.\nBukatzeko, segidillaren ariketa bete behar izan zuten izan zuten bi protagonistak. Andoni eta Amets aritu ziren lan horretan. Kontzentrazio handia eskatzen duen ariketa da baina entzulearentzat gozagarria da, umoretsua eta bizia baita. Ariketaren erdian mikroa elkarri eman eta komunera joateko denbora hartu zuten protagonistek jendearen irrien artean.\nMaialenek ere bertso ederrak abestu zituen umorearen gaia hartuta. Bazkarian parte hartu zuen ariketa bakoitzean perla ederrak utzi zituen. Txapelketa nagusirako prest dagoela bistan da.\nMusikariei, irakasleei, DBHko ikasleei, gurasoei eta bazkaltzera bertaratu ziren guztiei eskerrik beroenak eman nahi dizkie Elizalde Herri Eskolak. Baita Oiartzungo Udalari ere bere babesa eskaintzeagatik.\nHurrengo urtean ere, herriari beste hainbeste eskaintzeko borondatearekin ariko dira lanean antolatzaileak. Polita baita Oiartzungo bertsozaleak horrelako ekintza batean bilduta ikustea.\nGartzarongo txapelketatik txapelik gabe itzuli dira Oiarpeko kideak\n1936ko altxamendua bihar arratsaldeko hitzaldi tertulian\nEskola kirola programa geroz eta arrakastatsuagoa\nIturriozko Santiyuak martxa ederrean\nArditurriko trena martxan jarriko da bihar eta etzi\nIzeba Proiektua ezagutzeko batzar informatiboa egingo da Oiartzunen\nOlentzeroren etorrera prestatzeko bilera irekia hilaren bukaeran\nLuxiano Juaristi Atano X.a pilotariaren eskaintza Oiartzungo herriari\nHarrera beroa Erronkako txapeldunei 'Konpromisotik a(d/r)itzera' egitasmoa


AEBek militarrak baliatuko dituzte osasun arreta bermatzeko | Mundua | Berria\nAEBek militarrak baliatuko dituzte osasun arreta bermatzeko\nKoronabirusaren aurkako neurriak zorroztuko dituzte Alemaniako, Italiako, Portugalgo eta Suediako gobernuek ere, Eguberrietarako\nAEBetako militar bat herritar bati COVID-19aren kontrako txertoa jartzen, Maryland estatuan. MICHAEL REYNOLDS / EFE Tamaina handiagoan ikusi\nNeurriak gogortzen ari dira nazioartean. Egunetik egunera, eta osasun egoera okertu ahala, gobernuak murrizketa gehiago ezartzen ari dira koronabirusaren pandemiari aurre egiteko. AEBetakoa da horietako bat. Txertaketan jarriko ditu indarrak Joe Biden presidenteak. Etxe Zuriak herrialdeko armadako mila militar baliatuko ditu lanez gainezka dauden osasun langileei laguntzeko. Horrez gain, koronabirus probak egiteko guneak ugarituko dituzte, erizain gehiago jarriko dituzte txertaketa guneetan, eta doan banatuko dituzte 500 milioi test azkar.\nAEBetan asko zabaldu da omikron aldaera, kasu kopuruan nagusi bilakatzeraino. Gaitzen Kontrolerako eta Prebentziorako Zentroak bildutako datuen arabera, azken astean positiboen %73 izan dira omikronenak. Adituek orain arte ondorioztatu dutenez, aldaera berria aurrekoak baino arriskutsuagoa ez bada ere, azkarrago zabaltzen da, eta, beraz, errazago kutsatzen.\nAEBetako Gobernuak adierazi du herrialdean beste itxialdi bat ezartzeko erabakia saihestu nahi duela; hori dela eta, Bidenek herritarrei eskatu die «txertatuta egonda ere» leku itxietan maskara erabiltzeko, eta «ahal dela» segurtasun distantziei eusteko. Batzuek dagoeneko aurreratu dute datozen asteak «erabakigarriak» izango direla Bidenen presidentetzarako.\nAlemanian ere neurri murriztaileak ezarriko dituzte abenduaren 28tik aurrera. Esaterako, taldetan bildu daitekeen jende kopurua mugatuko du gobernuak. Gehienez ere, hamar lagun elkartu ahal izango dira, txertatuta dauden herritarrak eta gaitza gainditu dutenak barne. Taldean txertatu gabekoren bat bada, gehienez ere beste bi etxetan bizi diren kideekin elkartu ahal izango da. Horrez gain, itxi egingo dituzte gaueko aisialdiarekin lotutako tabernak eta dantzalekuak.\nItaliako Gobernuak bestelako bidea aukeratu du. Erromak iragarri du hilaren 23tik aurrera derrigorrezkoa izango dela kalean maskara erabiltzea Erromako eta Lazioko eskualdeetan, baina ez dute baztertzen neurria herrialde osora zabaltzea. Horrez gain, eta neguko oporrek irauten duten bitartean, osasun langileek hamar egunetik behin egin beharko dute koronabirusa atzemateko proba. Italiak 30.000 kasu atzeman zituen atzo, eta gobernuak iragarri du ez dutela neurri murriztaile gehiago hartuko, «egoerak bere horretan irauten badu».\nPortugalgo Gobernuak, berriz, aurreratu egin ditu urtarrilerako iragarriak zituen neurriak, eta murrizketa gehiago ezarriko ditu Eguberrietarako. Besteak beste, herritarrek test negatibo bat aurkeztu beharko dute jatetxeetan sartu ahal izateko.\nIzurriari aurre egiteko neurriak zorroztuko dituzte Suedian ere. Gobernuak aurreratu duenez, telelana areagotzeko eta tabernetan gutxieneko tartea gordetzeko erabakiak hartuko dituzte, besteak beste.


Dock Of The Bay jaialdia | Musika dokumentalen lehiaketa, Donostian\nDock Of The Bay jaialdia Donostiara itzuliko da\nEkimenak urtarrilaren 7tik 13ra egingo dute eta musika dokumentalen zinemaren nazioarteko jaialdia bihurtu nahi du.\nDock Of The Bay jaialdiaren kartela.\nDock Of The Bay jaialdiaren seigarren edizioa egingo dute 2013ko urtarrilaren 7tik 13ra, Donostian. Ekimenak, gainera, musika dokumentalen zinemaren nazioarteko jaialdia bihurtu nahi du. Estatuko eta nazioarteko hamaika film lehiatuko dira eta beste bost erakutsiko dira, Trueba zinema aretoetan eta Antzoki Zaharrean.\nZine emanaldi horiez gain, kontzertuak egingo dira bi eszenatoki horietan. Gainera, argazki erakusketa bat egingo dute eta emanaldiak eskainiko dituzte dira Forum Fnac gunean eta hiriko hainbat kultur zentrotan.\nDock Of The Bay QUALIAren ekimen bat da eta Donostian musika dokumentalen zinema eskaintzeko helburua du. Jaialadiak Donostiako Udalaren eta Gipuzkoako Foru Aldundiaren babesa du eta hiriko taldeek eta programatzaileek parte hartzen dute.\nDock Of The Bay nazioarteko jaialdia bihurtu da 2013an, genero mota horretan estatuko eta nazioarteko erreferente izateko asmoz. Hori dela eta, edizio honetan, hainbat film lehen aldiz emango dira jaialdian, horien zuzendariak eta teknikari taldeak aurkeztuko dituzte.\nDock Of The Bay jarraitzaile gehien dituen kultura gertakarietako bat bihurtu da Donostian, bai zine eskaintzagatik bai jaialdiaren inguruan antolatzen diren jarduerengatik.


Ikastolak antolatuta, hitzaldia online. Jaume Funes: Nola lagundu nerabeei iraultza erdian konfiantzatik garatzen?\nZine foruma. Jatorrizko bertsioa. Azpidatziak gaztelaniaz. 130 minutu. Film Onenaren Urrezko maskorra. Donostia 2020. Zuzendari Onenaren Zilarrezko maskorra. Donostia 2020. Zilarrezko maskorra aktore onenari, Ia Shukitsashvili. Donostia 2020. Epaimahaiaren Sari Nagusia gidoi onenari. Donostia 2020. Probintzietako herri lasai batean, Jehovaren Lekukoen komunitate bati muturreko talde batek eraso egiten dio. Gatazka betean, Yanaren mundua (Ia Shukitsashvili), komunitateko buruzagiaren emaztearena, poliki-poliki amiltzen ari da. Yanaren barne atsekabea handitzen ari da bere nahiei zentzua aurkitzeko borrokan ari den bitartean. Dea Kulumbegashvili zuzendariaren lehen filmak narratibaren gakoak aldatzen ditu, ez istorio bat kontatzeko, baizik eta gure gizarteko gaitz handi batzuen katalogo sekuentziala eskaintzeko. 'Beginning' bere ingurune pertsonalean, familiarrean eta erlijiosoan emakume baten erorketari eta atsekabeari buruzko kontakizun gisa ikusten bada, kontakizun hori ez da gauza handia izango, eta edozein ikuslek amore emango du asperraldiagatik, akiduragatik, baina, den bezala ikusten bada, hala nola flashazoak, sekuentzia luzeak eta kamera distantzia bakarrean finkatzeak (etika eta estetika), pertsonaiek munduaren gainbehera osoa sufri dezaten eta irudika dezaten, gauza aldatu egiten da. Jehovaren lekukoen komunitate bateko kideekiko intolerantziarekin eta gorrotoarekin hasten da, eta gizarte-hipokresian, boterearen mehatxuan, ezkontza barruko ulertezinean, "Indartsuaren" abusu eta bortxaketan, "Ahularen" klaudikazioan, errugabeenen sarraskitzean eta baita norberaren paisaiaren idortasunarekin nahastean ere sartzen da. Ez dago hari narratiborik, garenaren eta egiteko gai garenaren brotxakadak baizik; ez dago argumentu bat biribiltzeko edo diskurtso bat eta funtzio entretenigarri bat koloreztatzeko interesik (uneak daude, planoak, hainbeste denboran zehar eutsitako irudi batzuk, zeinak nazka, gogaitzea, arbuioa eragiten duten), baina gauzak ikusteko lekuaren eta distantziaren zehaztasun liluragarria dago. Hortik begiratu behar dira gauzak, hain urrun bortxaketa baten kasuan eta hain gertu elkarrizketa deprimentean edo helburu pozoitu batean.\nBeginning Leidor antzokia\nZine foruma. Jatorrizko bertsioa. Azpidatziak gaztelaniaz. 130 minutu.\nFilm Onenaren Urrezko maskorra. Donostia 2020.\nZuzendari Onenaren Zilarrezko maskorra. Donostia 2020.\nZilarrezko maskorra aktore onenari, Ia Shukitsashvili. Donostia 2020.\nEpaimahaiaren Sari Nagusia gidoi onenari. Donostia 2020.\nProbintzietako herri lasai batean, Jehovaren Lekukoen komunitate bati muturreko talde batek eraso egiten dio. Gatazka betean, Yanaren mundua (Ia Shukitsashvili), komunitateko buruzagiaren emaztearena, poliki-poliki amiltzen ari da. Yanaren barne atsekabea handitzen ari da bere nahiei zentzua aurkitzeko borrokan ari den bitartean.\nDea Kulumbegashvili zuzendariaren lehen filmak narratibaren gakoak aldatzen ditu, ez istorio bat kontatzeko, baizik eta gure gizarteko gaitz handi batzuen katalogo sekuentziala eskaintzeko. 'Beginning' bere ingurune pertsonalean, familiarrean eta erlijiosoan emakume baten erorketari eta atsekabeari buruzko kontakizun gisa ikusten bada, kontakizun hori ez da gauza handia izango, eta edozein ikuslek amore emango du asperraldiagatik, akiduragatik, baina, den bezala ikusten bada, hala nola flashazoak, sekuentzia luzeak eta kamera distantzia bakarrean finkatzeak (etika eta estetika), pertsonaiek munduaren gainbehera osoa sufri dezaten eta irudika dezaten, gauza aldatu egiten da. Jehovaren lekukoen komunitate bateko kideekiko intolerantziarekin eta gorrotoarekin hasten da, eta gizarte-hipokresian, boterearen mehatxuan, ezkontza barruko ulertezinean, "Indartsuaren" abusu eta bortxaketan, "Ahularen" klaudikazioan, errugabeenen sarraskitzean eta baita norberaren paisaiaren idortasunarekin nahastean ere sartzen da. Ez dago hari narratiborik, garenaren eta egiteko gai garenaren brotxakadak baizik; ez dago argumentu bat biribiltzeko edo diskurtso bat eta funtzio entretenigarri bat koloreztatzeko interesik (uneak daude, planoak, hainbeste denboran zehar eutsitako irudi batzuk, zeinak nazka, gogaitzea, arbuioa eragiten duten), baina gauzak ikusteko lekuaren eta distantziaren zehaztasun liluragarria dago. Hortik begiratu behar dira gauzak, hain urrun bortxaketa baten kasuan eta hain gertu elkarrizketa deprimentean edo helburu pozoitu batean.\nAitor eta Galder aske! leloarekin elkarretaratzea, Ernaik deituta. Urtarrilaren 21 eta 22an "Aitor eta Galder Amurrioko eta Gasteizko gazteek Auzitegi Nazionaleko aulkietan eseri beharko dute. Aitor eta Galder 2019. urtean atxilotu zituzten 'helburu terroristekin lehergaiak gordetzea' egotzita. Orain, Fiskaltzak zortzi urteko espetxe zigorra, zazpi urteko zaintzapeko askatasuna eta hamabost urteko gaitasungabetzea eskatu du gazte bakoitzarentzat". Honela, Aitor eta Galderri elkartasuna adierazteko, eta beren askatasuna eskatzeko mobilizazioetan parte hartzeko deia luzatu du Ernaik.\nAitor eta Galder aske! leloarekin elkarretaratzea, Ernaik deituta. Urtarrilaren 21 eta 22an "Aitor eta Galder Amurrioko eta Gasteizko gazteek Auzitegi Nazionaleko aulkietan eseri beharko dute. Aitor eta Galder 2019. urtean atxilotu zituzten 'helburu terroristekin lehergaiak gordetzea' egotzita. Orain, Fiskaltzak zortzi urteko espetxe zigorra, zazpi urteko zaintzapeko askatasuna eta hamabost urteko gaitasungabetzea eskatu du gazte bakoitzarentzat".\nHonela, Aitor eta Galderri elkartasuna adierazteko, eta beren askatasuna eskatzeko mobilizazioetan parte hartzeko deia luzatu du Ernaik.\nElkarretaratzea Joxe Arregi plaza


Oiartzunek auzo batzarrak deitu ditu - Noticias de Gipuzkoa\nOiartzunek auzo batzarrak deitu ditu\nUrriaren 5etik 8ra burutuko dira eta aurten, aforoa kontrolatzeko, aurretik tokia erreserbatzea gomendatzen da\n– a.m. 27.09.2020 | 23:49\nOiartzun – Auzo batzarrak egingo ditu Oiartzungo Udalak urriaren 5etik 8ra, urtero bezala urteko errepasoa eta Udalaren egoera aurrez aurre azaltzeko eta egon daitezkeen zalantzak argitzeko.\nHoriez gain, 2021eko aurrekontuaren behin-behineko proposamena aurkeztuko zaie herritarrei. Azkenik, auzo bakoitzaren egoeraren errepasoa egingo da: orain arte egindakoak eta egon litezkeen ekarpenak ere jasotzeko.\nAurreratu dutenez, COVID-19 gaixotasunak eragin zuzena izan du udalgintzan eta Udalaren egoera ekonomikoan zein jardunean ere, eta horren berri ere emango da.\nPandemiak ere eragina izango du auzo batzar hauen antolaketan. Izan ere, jende pilaketak saihesteko, aforo mugatuak izango dira aurten eta auzoetan daudenak baino espazio egokiagoak izateko, auzo batzuetako bilerak udaletxeko areto nagusian egingo dira (Altzibar, Arragua, Iturriotz eta Ugaldetxo). Beste auzoetako bilerak (Elizalde, Ergoien, Gurutze eta Karrika), ohiko tokietan egingo dira.\nTokia aurretik erreserbatzen dutenek lehentasuna izango dute auzo batzarrean sartzeko. Bestela, aforoa bete arte sartzeko aukera izango da. Tokiaren erreserba egiteko ekarpenak@oiartzun.eus helbidera idatzi edo 943 491 862 telefonora deitu beharko da.\nAuzo batzar guztietan segurtasun distantzia mantendu eta musukoa jantzita izan beharko da\nBilera guztiak 19.00etan hasiko dira eta hauen egutegia oiartzun.eus webgunean ikus daiteke.\nEguzki pide que se mejore la seguridad del paso del Alto de Capuchinos.


Ander Ros: “XVI. mendearen hasieran bazegoen euskaraz olerkiak idazteko tradizioa” - Deustualdea - Uriola.eus\nHektor Ortega 2021-07-12 09:14\nDeustun jaio zinen?\nEz. Lehenengo urte biak Basurtun eman nituen. Aita militarra zen. Torremadariagako etxebizitza bat eman zioten eta urte bi nituela etorri ginen.\nNoiz arte egon zinen Deustun?\nHalako batean gurasoek, batez ere amak, mirakulua egin zuten. Soldata ziztrin batekin eta hamaika neba-arreba izanik... Bai, hamaika! Eta pisu bi erosi zituzten batera Txurdinagan, Franco hil zen sasoian. Haurtzaroa, beraz, hamabi urte bete arte, Deustun. Haurtzaro zoriontsua. Hau herri bat zen.\nEuskararekiko harremana zelan hasi zitzaizun?\nNik Deustuko nire urte haietan ez nuen hizkuntza ezagutu. Geroago izan zen, Txurdinagan. Deustun ezagutu nuen ikurrina, ezagutu nuen ETA bazela, panfletoen bidez, euskara bazela jakin gabe!\nBaina euskaldundu egin zinen eta filologia ikasi zenuen...\nTxurdinagako institutura joatean giro abertzalearekin topatu nintzen. Etxetik ere edan genuen. Aita militarra zen, baina nafarra eta EAJkoa. Eta aitak esaten zuen: edo nafarra edo espainola, baina biak batera ezin da izan. Bai, horixe esaten zigun, militarra izanda! Eta gu nafarrak ginen! Aitak eman zizkidan Zamarriparen eta Azkueren gramatikak. Eta halako batean, institutuan, gure anaia Patxik eta biok hitza eman genion elkarri, artean euskaraz jakin gabe, ez geniola elkarri erdara gehiago egingo. Eta bete egin dugu, harrezkero. Handik gutxira Amorotora joateko aukera sortu zitzaidan, hango herriko tabernara. Hara joan, hilabete pare bat han eman, Amorototartu nintzen, neska-laguna... Eta institutuko azken urtea, UBI, euskaraz egin nuen, Txurdinagan bertan.\nEta gero karrera Deustun?\nBai. Garai hartan AEK-n hasi nintzen irakasle. Lehenengo Begoñan gau-eskola martxan jarri genuen, apaizen lokaletan. Gero, Patxik eta biok Txurdinagan muntatu genuen. Eta bost-sei neba-arreba gehiago, ikasle. Ordurako filologian hasi nintzen, baita ikerketan ere. Deustuko karrera nahiko frustragarria izan zen, maila eskasa zegoelako. Laugarren kurtsoan hasi nintzen serio hartzen. Eta orduan ‘Enseiucarrean’ aldizkaria abiatu zen unibertsitateko Euskal Kultur Mintegian. Han parte hartu nuen eta denbora gutxian nire ikerketak publikatzen hasi nintzen! Hitanoaren jatorriari buruzko lan bat atera nuen eta oihartzun handia eduki zuen. Oraindik ere esango nuke ez duela baliorik galdu.\nIkerketei lotuta segitu duzu harrezkero. Toponimiari kasu handia egin izan diozu, zergatik? Toponimiarena zeharkako kontu bat izan da. Nik aditzaren jatorriari erreparatu nahi nion eta proto-euskarara bideratu nahi nuen tesia. Eta klaro, datu gutxi dago, material gutxi. Toponimia da informazioa eman dezakeen iturri ia bakarra. Eta halako toponimo zerrenda batean Begoñako baserrien izenak ikusi eta txundituta geratu nintzen, zelako izen ederrak! Karreran Nerea Mujika irakasleak Eusko Jaurlaritzak toponimia biltzeko lantalderako laguntza eskatu zuen eta ordurako banenbilenez saltsa horretan, aurkeztu nintzen eta hartu egin ninduten. Nik Bilbokoa eta Hego Uribe osoko toponimia egin nituen. Eta Bilboren zazpigarren mendeurrenean Deustuko Unibertsitatean lantxoa aurkeztu nuen.\nPrentsan agertu zara berriki aurkikuntza eder baten partaide izan zarelako: ‘Ene laztan gozo ederra’ olerkia Oñatiko artxiboan agertu da...\nBueno, aurkikuntzarena ez, hori Rosa Maria Aierbek aurkitu zuen. Artxiboko lana bakarkako lana da, baina batzuetan aurkikuntzak konpartitzen dira. Rosa Mariaren lan eremua ez da euskal filologia eta artxiboko zuzendariaren esku utzi zuen. Eta zuzendariak, Ramon Martinek, nahiago izan zuen lehenengo balorazioa artxiboan bertan egitea. Artxiboko “bezeroekin” egin zuen, Iago Irixoarekin, lehenengo, eta nirekin gero. Testua lehenengoz ikusi nuenean mozkor sentsazio etsigarri bat eduki nuen...\nPoema eta notariotzako testua dena batera zeudelako?\nBai. Lana patxadaz egin beharko zen. Ematen zuen gutuna zela, prosa zela. Erdarazko testuaren alboan dago, espazio libreetan. Eta ezkerreko zatia nahiko egoera txarrean, zati batzuk faltan... Lan gaitza zen. Argazki ultramoretik igarota hobeto ikusi genuen. Eta lantaldean jorratu genuen, emailez Ramonek, Iagok eta hirurok. Leku askotan erdarazko eta euskarazko testuak gainjarriak zeuden. Hori garbitu behar izan genuen. Eta horrek interpretazio lana eskatzen du. Oraindik ere dozena bat berba ez dauzkagu argi... Lan hori egiteko dago, baina aurkikuntza jendaurrean aurkeztu zenetik impasse egoeran gaude, zain.\nArazoak arazo, aurrekaririk gabeko testu bat aurkitu zenuten, XVI. mende hasierako euskarazko olerkia idatziz.\nPoesia bi dira eta beste baten hasiera, baina zirrimarratua. Aurrekaririk gabe? Bai eta ez. Estibaliz Sasiolakoarekin antz izugarria dauka poesietako batek. Eta gero, oso bitxia, halako batean konturatu ginen ‘Egun bereko alarguntsa’ balada ia berdin jasota dakarrela, baina Jean Jaurgainek aztertua zuen eta balada horren testuinguru historikoa bilatua zion XVII. mendean. Hau lehenagokoa da eta molde bera du. Baina -Egun bereko alarguntsa’-n osorik eta koherente agertzen dira. Hemen, berriz, elementu berak 150 urte lehenago, baina testuingururik gabe, nahasita. Beraz, ezagunak ziren molde horiek baina honen egilea ikaslea zen edo mozkor zegoen, edo ez dakit. Hala moduz erabiltzen ditu. Baina formula bazegoen ordurako. Tradizioa zegoen. Hauek ez dira lehenengo olerkiak izan. Tradizioa zegoen. Argi dago.\nNork idatzi zituen olerkiok?\nHori ere argitzen ahalegindu gara. Martin ari zen egilea identifikatu nahian. Pentsatzen du eskribauaren ikasle edo pasante bat izango zela, idazten zekiena.\nOnomastika elkartean ere bazabiltza buru belarri. Zertan da elkartea?\nOrain pandemia urtea gainditu beharrean. Egia esan, Ricardo Cierbide hil zitzaigun, kolpe latza izan zen eta apur bat umezurtz utzi gintuen. Segituan, pandemia eta gero eraso asko eta laguntza batere ez. Ia-ia klandestinitatean ibili behar izan gara, kide batzuk izena ezin agertuta errepresalien beldur. Bai, hola da. Tristea. Orain ari gara burua agertu beharrean. Amurrioko Jardunaldiak egingo ditugu, Aztarna elkartearekin batera, eta Aramaion egoitza eta liburutegia zabaltzeko lanean ari gara.\nBilboko eta Deustuko toponimia jaso eta aztertuta zaude. Zer traza hartu diezu?\nOso aberatsa zela Abandoko toponimia; oso aberatsa, Buia eta Zeberetxe; Begoña, tira, eta Deustu, pobrea. Euskara aldetik ere, Deustu euskara galtzen lehena izan zen eta horrekin lotua behar du izan... Deustuko baserri izenak kenduta, ezer gutxi. Beste herrietan ez: solo, mendi, troka, erreka... dena.\nDeustuko toponimia pobre horretan zer ikusirik dauka herri txikiagoa izateak?\nTxikiagoa da, bai, baina esango nuke toponimia oro har pobreagoa gorde duela. Baserrietako solo izenetan, adibidez, alde handia dago. Hala ere, bada harribitxirik, Traidoretegi esate baterako. Eta euskara aldetik ere, Buia-Zeberetxeko euskara Arrigorriagakoa da. Begoñakoa, berriz, Zamudiokoa, euskara diferente samarra. Eta Deustukoa ez dugu ezagutu, baina itxura guztien arabera, Erandio edo Txorierrikoarekin lotuta egongo zen. Eta gero Bilbo, hiria. Bilboko euskara ez dugu ezagutu, baina toponimia bai. Ikusten da tradizio bikoitza zegoela, izen askok bazutela euskarazko bertsioa eta erdarazkoa: Somera eta Goienkalle, calle Correo eta Korreokalle. Beti kalle. Kale asmakizun berria da. Kalle antzinakoa eta jatorra da: Txitxarrokalle esan izan zaio Barrenkalle Barrenari. Sendeja eta Zingira. Tradizio bikoitza. Begoñan-eta ez, hori euskalduna zen.


Hiru disko hauek aukeratu ditut, oso lan interesgarriak iruditzen zaizkidalako beren osotasunean. Benetan gomendatzen dizuet entzutea.\nVeneno, 1977 (Veneno)\nKiko Venenok eta gero Pata Negra taldea osatuko zuten Raimundo eta Rafael Amador anaiek elkarrekin egindako lehen diskoa oso berritzailea izan zen, ezinbestekoa flamenko berria ulertzeko. Rocka eta flamenkoa nahasita, alaitasun handiz grabatutako lan surrealista da.\nBursting Out, 1978 (Jethro Tull)\nZuzenekoen artean, disko hau gustatzen zait gehien. Estilo ugari primeran nahasten dituen taldea da hau: heavy metala, Erdi Aroko musika, folka, bluesa... baita musika klasikoa ere. Horrez gain, beti abesten eta jotzen dute oso ondo.\nHertzainak, 1984 (Hertzainak)\nMugarria izan zen disko hau, bide asko ireki baitzizkien ska, reggae, folk, rock... estiloei. Abesti guztiak oso landuak dira, eta, diskoaren egitura nahiko konplikatua izan arren, jende askok oso ondo hartu zuen. Osotasunean nabarmentzeko lana da, diskoaren azaletik azken abestiraino.


Kreditu sindikatu - Wikipedia, entziklopedia askea.\nKreditu sindikatua mailegu modu bat da. Modalitate horretan, maileguaren zenbateko handia dela eta, hainbat entitate finantzariok hartzen dute parte multzoan. Sindikazioari esker, mailegua hainbat entitateren artean bana daiteke. Hartara, enpresa batek finantzazio gehiago lor dezake, eta bankuek arrisku handiak saihesteko modua dute, kredituaren bolumena hainbat entitateren artean banatzen baita. Enpresek epe luzerako finantzazioa lortzeko baliatu ohi duten bide bat da kreditu sindikatua. Ez zaio, ordea, edozein enpresari onartzen. Eskuarki, bolumen eta solbentzia handiko enpresei eman ohi zaie, kopuru handiko kredituak izaten baitira. Kreditu operazioak bostetik zazpira urteko iraupena izan ohi du.\nMailegu sindikatuek tasa bariableak izaten dituzte erreferentzia; batik bat, Euribor eta Libor tasak. Kreditu sindikatu hori antolatzerakoan, banku batek hartu ohi du bere gain kreditua antolatzeko ardura, eta hark proposatzen die operazioa beste banku batzuei. Banku agentea esan ohi zaio. Kreditu horretan kopuru handiekin parte hartzera konprometitzen direnei talde aseguratzailea esaten zaie, eta konpromisoa bermatu gabe parte hartu nahi dutenek talde ezartzailea osatzen dute.\n↑ a b Udalaitz, Daniel. (2005eko ekainaren 26a). «Zer da: Kreditu sindikatua» Argia CC-BY-SA lizentzia.


HEZKIDETZAN ESKU HARTZEN talde-bloga: ESKOLAN, GENERO-IKUSPEGIA NONAHI!\nKonturatu naiz hezkuntza-sistemek zeregin garrantzitsua izan dutela kulturaren eta gizartearen balioen transmisioan eta, ondorioz, gizonen nagusitasuna eta genero-desberdinkeriak betikotzearen erantzule ere izan direla. Ikastetxeetako tresna didaktikoak, materialak eta curriculum ezkutua, aurreiritziz eta genero-estereotipoz beteta egon dira, kolektibo batzuk gutxiagotasun-egoeran aurkeztu dituzte, adibidez, emakumeek kulturari, historiari, zientziari eta abarri egindako ekarpenak alde batera utziz.\nNolakoak izan beharko lukete eguneroko zereginetan genero-ikuspegia barne hartzen duen ikastetxe hezkidetzaile baten curriculumak, tresnek, materialek eta baliabide didaktikoek?\nEmakumeak eta beren ekarpen sozial, zientifiko, artistiko eta historikoa integratzen ditu.\nHezkidetzailea den ikastetxearen tresna eta baliabide didaktikoek:\nEz dituzte pertsonak gutxietsiak aurkezten sexuaren arabera.\nETIKETAK #Lola, BALIABIDEAK


Irekia Eusko Jaurlaritza - Gobierno Vasco :: Industria sailak eta Iruña Okako udalak 26 milioiko inbertsioa itxi dute beste industrialde batean\nIndustria sailak eta Iruña Okako udalak 26…\nJuan Manuel Iturrate\n\nIndustria sailak eta Iruña Okako udalak 26 milioiko inbertsioa itxi dute beste industrialde batean Iturria: Irekia\n\nEtorkizunean egingo den eta aurreko astean aurkeztu zen VIAP Forondako parke aeronautikoaren proiektua osatzen du. Jarduera ekonomikoak egiteko 450.000 metro koadro berri dira.\nEtorkizuneko Euskadiko nodo logistiko handiko (Intermodala-Viap-Subillabide) jarduera industriala ahalbidetuko du.\nHitzarmena gaur sinatu da, eta Espainiako iparraldeko nazioarteko garraioaren nodoa izango dena garatuko du.\nSubillabide II proiektua garatzeko aurreikusitako inbertsioa 26 milioi eurokoa da. Lanak 2016an amaitzea aurreikusi da.\nVitoria-Gasteiz, 2011ko martxoaren 28a. Arabak industria garatzeko operazio berria du abian. Aurreko astean Foronda inguruko parke aeronautikoa garatzeko hitzarmena sinatu zen, hots, Vitoria Industrial Air Park (VIAP) izenekoa garatzeko, eta gaur beste hitzarmen bat sinatuko da eremu horretan industrialde bat sustatzeko: 460.827 m²-ko lurzorua garatzea, Subillabideko II delakoaren inguruan egingo diren jarduera ekonomikoetarako.\nIruña Okako alkate Javier Martínezek eta SPRILUR, S.A.ko zuzendari nagusi José Manuel Iturratek hirigintza arloko lankidetza hitzarmen berria sinatu dute gaur jarduera hau abiarazteko. Guztira, 26 milioi euro inbertitzea aurreikusi da.\nHitzarmen honen bitartez, bertan parte hartzen duten erakundeen interesa gauzatu nahi da, hain zuzen ere, Industria, Berrikuntza, Merkataritza eta Turismo Sailarena, SPRILUR, S.A. sozietatearen bitartez, eta Iruña Okako Udalarena. Helburua VIAP -Vitoria Industrial Air Park- delakotik hurbil dagoen erabilera industrialeko jarduera bat egitea da, baita balizko Jundizeko Intermodala gauzatzea ere. Azpiegitura industrial berri honek sinergiak indartu eta ekonomia suspertzea du xede. Horretarako, bada, sektore aeronautikoari eta aeroelikagaien garraio sektoreari loturiko arduerek sortutako eta erakarritako ekimen berriak pentsatu dira.\nForondako Aireportua, Jundizko Intermodala eta VIAP barne hartzen dituen proiektuaria, orain, Subillabide gehituko zaio. Gisa horretan, etorkizunean, Espainiako iparraldeko logistika eta trenbide nodorik garrantzitsuena osatuko da.\nHitzarmen hau, gainera, Lehiakortasun-Estrategia Europa 2020 Planak proiektatutako estrategien jardueren baitan sartzen da. Plan horren arabera, ekonomia lehiakor eta dinamikoak garatu nahi dira, esportatzaileak eta lankidetza publiko-pribatukoak, konektatuak eta Europari irekita egongo direnak.\nSUSTAPEN EKONOMIKOAREN HAUTABIDEA ARABAN\nSubillabide II-k Jundizko industrialdearen mendebaldea eta Subillabide I lotzea dakar. Ondorioz, enpresen eskura jartzen ditu zoru industrialeko milioi erdi metro koadro, kokaleku estrategiko eta pribilegiatuan. Industrialdeen arteko garraio sarera barnetik zuzenean sartzeak N1 errepideko zirkulazioa arinduko du, eta aeronautika eta aeronautiko garraioen sektoreen trakzio merkatu industriala areagotuko du.\nEra berean, joan den astean Industria sailburu Bernabé Undak aurkeztutako VIAP-Vitoria Industrial Air Park industrialde berritik 3 km ingurura kokatuko da. Proiektu bien arteko sinergia ez da funtzionala edo osagarria bakarrik, ingurumen iraunkortasunaren esparruan ere ondorio positiboak ekarriko baititu. Zentzu horretan, lurrak konpentsatzea ahalbidetuko da, kanpoko laguntzarik gabe. Horrenbestez, ondorioak onak izango dira eta aurreztu egingo da.\nBeste alde batetik, Subillabide II Gasteiz inguruan eraikiko den salgaien intermodalaren geltokia garatzeko hautatutako lekutik hurbil dago. Kokaleku hori Estatuko Sustapen Ministerioak Trenbide bidezko Salgaien Garraioaren Plan Nazionalean ezarritako 6 nodo nagusietako bat da. Ondorioz, beste sinergia iturri bat ematen zaio proiektuari, bertan hurbiltasun honi etekina atera edo trenbidearen jarduerari osagarriak zaizkion industriak koka daitezkeelako.\nSinatutako hitzarmenak ezarritakoari jarraiki, Iruña Okako Udalak inguruaren hirigintza tramitazioa, urbanizazio lanetarako beharrezkoak diren lizentziak eta SPRILUR lurren jabe izateko mekanismoak errazteko konpromisoa hartu du. Udal horrek, gainera, Planeamenduan beharrezkoak diren aldaketak egingo ditu, proiektu hau ahalik eta azkarren abiarazi dadin.\nArabako nodo logistikoari lotutako proiektu estrategiko hau 2013. urtean hasi eta 2016an bukatzea aurreikusi da.\nviap_subillabide.jpg 90 KB (jpg)\nJosé Manuel Iturrate (director general de Sprilur)


ARGIA astekaria 2466\nHemeroteka > 2.466 zenbakia\nMintza gaitezen klarki\nHabil, eraikan bizirik!\nBerezitasunetik maisu-lan klasikoetara\nMusika elektronikoa euskal herrian\nBakegintzan ere, gizartea ahaldundu\nMundua aldatzeko hiru aukera: gosaritan, bazkaritan eta afaritan\n"Ikurrina beti egon da txupinazoan eta aurten ere egongo da"\nZer bilakatuko da Kaliforniako ametsa urik gabe geratuta?\n"Nafarroan hauteskundeotako galtzaile nagusia ehun urteko monopolio informatiboa izan da"\nEraso sexistak jaietan\n"Indarkeriarekiko neutralizatuta gaude, baina ez, ez da normala norbaitek ipurdia ukitzea"\n3 edo 4, zenbat mutur?\nGernikako azokan genero preziatua\nAlergia eta intolerantzia, nola bereizi?\nBigarren Mundu Gerrako hegazkinek klima aldatu zuten\nOngizate estatuaren eraldaketa\nGaroña versus Sestàs\nJoseba Asiron, Iruñeko alkatea: 'Aldaketaren begiradak gainean sentitzen ditut'


Escrito el 5 de Abril de 2016 en vasco con un tamaño de 6,68 KB\nIzaki zelulanitzetan, zelula guztiek nutrizio funtzioa bete behar dute. Horretarakodigestio, arnas, iraitz eta zirkulazio aparatuak agertzen dira. Jaten dugunean, zelulak elikatzeko da, elikagaiak mantenugai bihurtzen dira, zelulak xurgatzeko. Halere ezin dira elikagaien zati guztiak digeritu, horiek, kanporatzen dira. Oxigenoa mantenugaietako bat da, arnasteko erabiltzen da, molekula organikoek duten energia askatzeko. Zeluletan hondakinak daude, hauek kanporatu ezean zelulak intoxikatuko lirateke, kanporatze prozesuari iraizketa deritzo.\nZelula barneko digestioa (zelulabakarrak eta belakiak), digestio mistoa: barneko eta kanpokoa (zelenteratuak), zelula kanpoko digestioa (animalia gehienak).\nZelulaz kanpoko digestioa:\nUrdil barrunbe bat, hodi itxurako digestio aparatua, atal bereiztuak dituen digestio hodia, atal bereizztuak eta guruin erantsiak dituen digestio hodia.\nLotura du: animalien konplexutasunarekin eta animalien ingurunearen ezaugarriekin. Ingurune urtarren abantaila gas trukea egitea erreza dela da, desabantaila, lurrean baino 25 aldiz oxigeno gutxiago dagoela. Ingurune lehorreta oxigeno proportzioa da, desabaltaila, arnas azala beti heze mantendu behar dela. Azala: Azala odol kapilarrekin dute harremanetan.\nAzalaren ebaginazioak, ingurunera luzatuta, hauetan daude odol kapoilarrak.\nHodi adarkatuak, gorputzean barneratu ahala gero eta txikiagoak dira, airea zuzenean doa zeluletara.\nAzalaren inbaginazioak, barrunbeak osatzen dute animaliaren barnean, horrela lehortasunetik babestua dago. Arnaz azala mehea da eta odol kapilarrekin dago kontaktuan.\nEzaugarriak: Gorputzaren barne inguruneko baldintza fisiko-kimikoak mantenzten ditu. Osagaiak: Likido zirkulatzailea, hodiak eta likidoa mugiarazten duen sistema. Likido zirkulatzailea: Garraiobide papera. Osagaiak: Plasma (Ura, Molekula organiko eta ez-organikoak), globulu gorriak, zuriak eta plaketak.\nZirkulazio aparatu irekiak\nLikido zirkulatzailea hodietatik irten eta likido interstizialarekin nahasten da, zelulekin trukean jardun ondoren, likidoa itzultzen da.\nZirkulazio aparatu itxiak\nKapilarrak: Diametro txikiko hodiak, haien hormetan zehar substantziak trukatzen dituzte. Arteriak: Ponpatze sistematik zeluletara doaz. Zainak: Zeluletatik ponpatze sistemara doaz.\nBihotzak bi barrunbe ditu, aurikula eta bentrikula bat. ZIrkuito bakarra, behotzetik arnas sistemara, eta ondoren gainerako organoetara doa odola.\nBihotzak hiru edo lau barrunbe ditu, odolak bi zirkuito egiten ditu, bat bihotzetik arnasbideetara, bestea bihotzetik gainerako organoetara.\nAnimalia bakunetan, hondakinak likido interstizialera doaz, eta handik kanpoko ingurunera.\nZelula ziliatuak dira, gar itxurakoak, zilioen bidez, zelulen arteko likido interstiziala iragazten dute.\nHodiak dira, mutur bat inbutuen antzera dute zabalduta, barne ingurunera irekia, beste mturrean, iraitz poro bat kanpora irekita.\nIraitz hodiak dira. Bowman kapsula: Aurreko mutur itxi eta zaku moduan zabaldua. Glomerulua: Kapilar multzoa. Glomeruluan sartzen den odola mantenugai, hondakinak, odol zelulak... Ditu. Hodietan birxurgapena gertatzen da, hodien luzera animalien araberakoa da.\nEhun, organo eta aparatuetako zelulak harremanetan egon behar dira era koordinatuan aritzeko. Hau nerbio sistemak egiten du. Bi atal: Zentrala (Entzefalo eta bizkarrezun muina) eta periferikoa (Nerbio eta gongoil periferikoak).\n-Neurona gorputz gehienak bildu. -Informazioa jaso, prozesatu eta erantzuna prestatu.\nNeuronetako dendritaz eta axoiz osatuta. Funtzioa: Sentipenezko nerbio zuntzek informazioa sentipen-hartzaileetatik nerbio sistema zentralera transmititzen dute. Nerbio motorrek erantzuna nerbio sistema zentraletik organo efektoreetara tranmititzen dute erantzuna.\nGaruneko goiko zentroek hartzen dute parte. Errezeptoreak estimulua hartu eta garun azalera bidaltzen dute. Garunean erantzuna lantzen da. Garun azaletik errezeptorera bidaltzen da.\nGaruneko zentroek ez dute parte hartzen. Ziztada edo erredura batean, adibidez. Muskulu erantzunaoso azkarra da. // Belakiek nerbio zelulak dituzte, nerbio sistemarik ez. // Zelenteratuek nerbio-sistema sarea dute. // Animaliak eboluzionatu ahala, neurona kopurua eta haien arteko loturak handitu. Zefalizazioa: Nerbio zelula eta zentzumen organo gehiago gorputzaren aurreko partean pilatu. // Ornogabeen nerbio zuntzak eta gongoilak gorputzaren luzeran, posizio bentralean daude. // Ornodunek nerbio sistema posizio dortsalean dute.\nGuruin endokrinoz osatua. -Barne ingurunera hormonak isurtzen dituzte zeluletara ailega daitezen. -\nNerbio sistema eta sistema endokrinoa batera aritzen dira. Animalia ornogabeek ez dute sistema endokrinoa hain garatua, eta zenbaitek ez dute halakorik.\nZelula sexualak (Haploideak): Arrak: espermatozoideak. Emeak: Obuluak.\nGameto arren ernalketa\nBi etapa: Espermatogenesia eta espermogenesia.\nZelula germinatiboen ADN-a bikoizten da, lehen banaketa mieiotikoa hasten da (16 egun) eta bi espermozito sekundario sortzen dira. Zelula hauetan, beste banaketa mieiotikoa martxan jartzen da, bi espermatida sortuz, bi banaketen ondorioz, espermatida haploideek 23 kromosoma izango dituzte.\nEspermatidak espermatozoide bilakatzen dira. Akrosoma eratzen da goiko partean, hemen, obozitoen geruza zeharkatzeko entzimak pilatzen dira. Nukleoa trinkotzen hasten da. Erdiko atala eta isatsa agertzen dira. Zitoplasmaren gehiengoa galtzen da.\nGameto emeen ernalketa\nObogoniak: Zelula germinal hauek folikuluetan daude, bertan handitu eta obozito primarioetan bihurtzen dira. Modu horretan lehenengo zatiketa mieiotikoa jartzen da martxan, hortik obozito sekundarioa sortuko da. Bertan zitoplasmaren zati handiena dago, baita zelula txiki bat ere. Aipaturiko bi zelula hauek bigarren zatiketa meiotikoa eragiten dute, obozito sekundariotik beste zelula batzuk sortzen dira, handi eta txiki bat. Handiena garatuz doa obulu heldua izan arte.\nNerbio sistema zentrala Zerebeloa mutur zuria izan Giza gorputza odol zirkulazio aparatua eta funtzioa likido zirkulatzailea eta interstiziala Zirkulazio aparatua Animalien nerbio-sistema Nerbio sistema iraitz aparatua Nerbio sistema zentrala entzefaloak eta Biogeo


Presio politikoak bakarrik mugiaraziko du PSE - Gazteluko plazatik\nHasiera » Politika » Presio politikoak bakarrik mugiaraziko du PSE\nIbarretxe Plana deiturikoa bideratzen ari zenean PSE-EEk behin eta berriz errepikatu zuen hura ez zela bidea, Gernikako Estatutuaren erreforma beste kontsentsu maila batez egin behar zela; batez ere, Estatutua bera eta Espainiako Konstituzioa kontuan hartuta. Madrilgo oniritzia behar zuela alegia, bestela ezingo zuelako Gorteetako langa gainditu eta hori ezinbestekoa delako. Hau da, espainiar gehiengoaren oniritzia behar dela. Defentsa egoeran zen orduan espainiar konstituzionalismoa, gutxiengoan Eusko Legebiltzarrean, eta Ibarretxe Plana ez zen bestelako erreforma behar zen.\nEstatutuaren 30. urteurrenean Lopez lehendakariaren mezu nagusia ez da izan kontsentsu berriak eratu behar direla erreforma hori lortzeko; oraingoz ez da halakoen beharrik eta horrexegatik Gernikako Estatutua nahikoa da EAEko herritarren “erabaki eskubidea bermatzeko”. Inozoenak ere badaki hori ez dela EAEko gehiengo politikoak sinesten duena, ezta PSE-EE berak ere. PP da eremu horretan gustura dagoen bakarra. Tira, edo Eusko Jaurlaritzari heltzeko PSE-PP aliantza gauzatu arte hori zen nik pentsatzen nuena.\nOrain akaso desberderdina da, eta PSE-EEk ikusten du aliantza honekin iraun dezakeela beste denbora bat, batez ere 2011ri begira PPrekiko aliantza berresten bada. Eta testuinguru horretan Gernikako Estatutua nahikoa da epe ertainera, batez ere legez kanpoko ezker abertzalea erakundeetan egon ezean, egungo markoa mugiarazteko presio nahikorik ez dagoelako.\ngernikako estatutuak baditu lorpenak zalantza barik, eta autogobernuaren bidean azken 30 urteetan pauso garrantzitsuak ematea ahalbideratua du. Ez da hori, dena den, ezbaian dagoen iltzearen gakoa, ez da inoiz izan. Funtsean, Estatutua euskal herritarren autogobernua asetzeko tresna gisa abiarazi zen, Espainia eta euskal gizartearen artean zegoen gatazka politikoa bideratzeko ubide gisa, eta 30 urte geroago hori da funtsean lortu ez duena.\nEz zuen erdietsi euskal abertzaletasun estatutu zaleak bere onespen osoa eskaini izan zion garai luzean eta zeresanik ez orain, abertzaletasunak bere osotasunean gainditutzat ematen duenean. Ajuria Eneko Ituna, Lizarra-Garaziko Akordioa, Ibarretxe Plana, Kontsulta Legea, Loiolako bake prozesua eta beste hainbat gertaeren jarioa begien aurrean igaroten ikusi denean, Gernikako Estatutua EAEko euskal herritarren kontsentsu politikoaren ardatz moduan jarri gura izatea erabat lekuz kanpo dago, errealitate printzipioaren aurka eta, larriena, ez du inondik inora laguntzen bizi den gatazka politikoa gainditzen.\nEz dago berritasunik analisi hauetan, behin eta berriro egin ohi dira Estatutuaren hainbat urteurrenetan. Beste behin ere kontua da ea nork helduko dion egoera politikoa desblokeatzeko akuiluari. ENAMen mugimenduak bide dira, indar abertzaleen artean ere bai, Espainiako Gobernuak bere mugimendua egin du Batasuneko buruzagien atxiloketarekin… Erabaki eskubidea aipatu zuen Patxi Lopezek iragan igandean eta ez da gutxi kontzeptu hori erabili izan beharra. Edozein modutan, presio politikoak bakarrik mugiaraziko du egungo fikzio politikotik eta, gaur gaurkoz, presio politiko hori sentitzetik urruti dago PSE-EE.\nondarearen zerga bertan behera utziko du azkenean Gipuzkoako Diputazioak. Gehien duenak zergetan gehiago ordaintzearen anakronismo aurrerakoi hori apurka desegiten jarraitzen da modu horretan. Zerga kontuetan ohikoa den legez, herritarrak lelotzat hartu eta zergatik egiten den behar bezala argudiatu barik. Aipatzen dena da, hori bai, ez duela eraginik izango zerga bilketan, zerga honekin iaz 53 milioi euro bildu zela eta orain kapitalaren errentaren zergaren bi puntuko igoerak –%18tik %20ra– estaliko duela zulo hori, hortik 38 milioi euro sartzea espero delako, besteak beste.\nEskuinaren ohiko tesia da krisi egoeretan zergak jaistearena, garai oparoetan duen tesi bera, horrela inbertsioa eta lehiakortasuna bultzatzen ei dira. Aro guztietarako balio duen araua da.


Mendi bizikleta martxa Rio Lobos arroilara - Sakanako Mankomunitatea\nMendi bizikleta martxa Rio Lobos arroilara\nUrtero bezala, Sakanako Mankomunitateko Kirol Zerbitzuak eta Barranka bizikleta taldeak elkarlanean mendi bizikleta irteera antolatu dute. Irteera sakandar guztientzat irekia dago. Aurtengoan, Sorian kokatua dagoen Rio Lobo arroilara joango da urriaren 30ean. Zailtasun ertain-baxuko ibilbideak, 36.5 kilometroko luzera eta 306 metroko altimetria ditu. Goizeko 7:00etan Altsasuko autobus geltokitik irtengo da eta ibilbidea bukatu ondoren, hantxe bazkalduko da.\nUrriaren 26a baino lehen izena eman behar da eta 10 euro sartu behar dira Euskadiko Kutxan (3035 0116 93 1160003328). Izen ematea 686457048 eta 948464866 telefonoetan edo kirolak@sakana-mank.eus helbidean egin daiteke.\nErantzunak desaktibatuta daude Mendi bizikleta martxa Rio Lobos arroilara sarreran\n← Aisialdiko begiraleen lan-poltsa\nAzken akta. Mankeko kudeatzaile ordezkapenaren oposizio-lehiaketa →


HARA! 'Herio' kantuaren bideoklipa kaleratu du Zestoako Rodeo taldeak - Urola Kostako Hitza : Urola Kostako Hitza\nHilaren 23an kaleratuko du Zestoako Rodeo taldeak 'Ezherrian' EP berria, eta disko horren aurrerapena da 'Herio' kantuaren bideoklipa.\nZestoako Rodeo taldeak urtarrilaren 23an, osteguna, kaleratuko du Ezherrian EP berria, eta atzo, asteartea, Herio kantuaren bideoklipa kaleratu zuten zestoarrek. Azpeitiko Gaztetxean eskaniko dute Ezherrian diskoaren aurkezpen kontzertua hilaren 24an Polybius eta Ezpalak taldeekin batera, 22:00etan hasita, eta bertan izango da zestoarren EP berriko abestiak aurrenekoz zuzenean entzuteko aukera.\nOier Arregi zestoarrak egin du Herio abestiaren bideoklipa, eta Rodeoko musikariak dira protagonistak, haiek jarri baitira aktore lanetan. Hona hemen Arregik sortutako bideoa:


Filmen izenburuen itzulpen aldrebesenak | GOONIETARREN GOTORLEKUA\nFilmen izenburuen itzulpen aldrebesenak\nSare sozialetan ala lagun artean ziur sarritan aipatu duzuen zerbait dela: Munduko herrialde desberdinetako filmen izenburuak, nola itzultzen diren estatu Espainiarrean. Askotan imajinatu dut guzti honen atzean dagoen pertsonaia; Egunak dituen 24 orduak gela ilun baten barnean igarotzen dituena, argi bakarra bere ordenagailuko pantailatik ateratzen dena eta 56k-ko modem zahar batekin internetera konektatzen saiatzen dena. Egunean behin, postaria joaten zaio bertara (hau da giza-espeziarekin duen kontaktu bakarra). Gutun horretan hizkiz beteriko orri bat. Berak bakarrik ezagutzen duen pasahitz misteriotsu baten barruan dauzkan hizkiekin, itzulpen magiko eta zoragarri hori sortzea du helburu. Dadoa bota eta erortzen den hizkiaren gainean…listo! itzulpena egina! Behin baino gehiagotan, barregura edo auzo lotsa eragin dizkiguten konbinazio zentzugabeen sortzailea horrela imajinatzen dut.\nEstatu Espainiarreko itzultzaile ofiziala, ” Ice Princess” filmaren itzulpenenean pentsatzen\nErrealitate gordinera bueltatuz, benetan gertatzen dena, tamalez, askoz sinpleagoa eta aspergarriagoa da. Ez dira itzultzaile profesionalak arduratzen, ezta publizistak ere. Banatzaile enpresa barruan dauden agintariak izaten dira normalean. Film horrek izan dezakeen ibilbide komertzialaren arrakastaren zati bat, izenburuaren aukeraketan egon litekeen arren, badirudi gai konkretu hori ikastolan eman zutenean, hauek piper egiten zutela.\nAskotan gertatu zaidan adibide tipiko bat jarriko dizuet. Atzerritar bati film konkretu bati buruz hitz egiten diogunean (Espainiako itzulpenarekin), normalean ez du jakiten zein pelikulaz ari garen. Jatorrizko izenburua entzuten dutenean ordea barre algaraka hasten dira (gara).\nBaina jakin xelebrekeria hau ez dela Espainian soilik gertatzen, horregatik, mundu osoan aurkitu ditudan itzulpenen zerrenda erantsi dizuet. (Beste herrialdeetako izenburuen hitzez-hitzezko itzulpena egin dut, zuzenean Euskaraz jarriz)\nEta erne! herrialde batzuen izenburuak, spoiler ibiltariak baitira! Filmaren bukaera edo gidoiaren zati garrantzitsua kontatzeko duten ahalmena miresgarria da.\nJatorrizko izenburua: Ice Princess\nEspainia: Soñando, soñando… triunfé patinando\nJatorrizko izenburua: Beverly hills ninja.\nEspainia: La salchicha peleona\nJatorrizko izenburua: Braindead\nEspainia: Tu madre se ha comido a mi perro\nJatorrizko izenburua: After Hours\nEspainia: ¡Jo, qué noche!\nJatorrizko izenburua: As Good As It Gets\nTxina: Katu-kaka jauna\nJatorrizko izenburua: Thelma & Louise\nHego-Amerika: Un final inesperado\nJatorrizko izenburua: Jersey girl\nJaponia: Nire aita maite dut, munduko hoberena da\nJatorrizko izenburua: Rosemary’s Baby\nEspainia: La semilla del diablo\nJatorrizko izenburua: Brockeback mountain\nHego-Amerika: El secreto de la montaña\nJatorrizko izenburua: “Eternal sunshine of the spotless mind”\nEspainia: ¡Olvídate de mí! (Espainia)\nItalia: Uzten badidazu, borratu egingo zaitut\nJatorrizko izenburua: Leaving las vegas\nTxina: Mozkorra nago eta zu emagaldu bat zara\nJatorrizko izenburua: Psicosis\nPortugal: La madre era él\nJatorrizko izenburua: Die Hard\nEspainia: Jungla de cristal\nPortugale: Eraikinari erasoa\nAlemania: Astiro hil\nJatorrizko izenburua: Dr. Strangelove, or how I learned to stop worrying and love the bomb\nEspainia: ¿Teléfono rojo? Volamos hacia Moscú\nJatorrizko izenburua: Outside Providence\nEspainia: No puedo perderte por algo tan tonto como el sexo\nJatorrizko izenburua: Harold & Kumar go to White Castle\nEspainia: 2 colgaos muy fumaos\nJatorrizko izenburua: Interview with the vampire\nTxina: Beraz, abokatua zara ezta?\nJatorrizko izenburua: The green mile\nHego-Amerika: Milagros inesperados\nJatorrizko izenburua: 101 dalmatians\nHego-Amerika: La noche de las narices frías\nJatorrizko izenburua: The pacifier\nEspainia: Un canguro superduro\nJatorrizko izenburua: The naked gun\nEspainia: Agarralo como puedas\nJatorrizko izenburua: Up to creek\nEspainia: Los Albóndigas en remojo\nJatorrizko izenburua: Spaceballs\nEspainia: La loca historia de las galaxias\nJatorrizko izenburua: Curdled\nEspainia: Tú asesina, que nosotras limpiamos la sangre\nJatorrizko izenburua: An Affair to Remember\nEspainia: Tú y yo\nJatorrizko izenburua: Don’t Drink the Water\nEspainia: Los USA en zona rusa\nJatorrizko izenburua: The Sixth Sense (1999)\nJaponia: Bera mamu bat da.\nJatorrizko izenburua: Grease\nJatorrizko izenburua: Home Alone\nHego-Amerika: Mi pobre angelito\nFrantzia: Ama, hegazkina galdu dut\nZiur mota honetako itzulpen zoragarri gehiago ezagutzen dituzuela. Lagunduko zerrenda osatzen?\nKategoria Filmeak, etiketak elena ripau, Filmen izenburuen itzulpen aldrebesenak, itzulpenak, 2017-07-17 egilea Elena Ripau.\n← Barrez lehertzeko 10 izenburu aproposenak “Redshirt” -ak, “Stormtrooper efektua” eta “Wilhelm garrasia” →


Eraikuntzako kalteen hamar urteko asegurua | Consumer\nEraikuntzako kalteen hamar urteko asegurua\n2000ko maiatzaren 6an indarrean sartu zen Eraikuntzaren Antolamenduari buruzko Legean arautzen da.\nEgilea: Egilea Daniel Ortega para Consumer.es\narabera: Asteazkena, 2003ko urtarrilaren 08a\nEraikuntza gure herrialdeko negozio errentagarrienetako bat da. 80ko eta 90eko hamarkadetako neurriz kanpoko hazkundeak nabarmen jaitsi zuen eraikinen kalitatea eta erabiltzaileen babesa. Horregatik, Eraikuntzaren Antolamenduari buruzko azaroaren 5eko 38/1999 Legea idatzi zen eta 2000ko maiatzaren 6an sartu zen indarrean. Haren helburu nagusia da etxebizitzak eraikitzeko prozesua arautzea, berme batzuk ezartzea eta parte hartzen duten eragileen erantzukizunak finkatzea. Izan ere, kontsumitzaile batek etxe batengatik ordaindu behar duen diru-kopuru handiak justifikatzen du, zalantzarik gabe, etxea eraikitzeko edozein arazoren aurrean babesteko beharra.\nardura aseguruak berezi dekenalak eraikuntza eskubideak etxebizitza garantías-eu kalteak ley-eu propietario-eu


Euskal SEO: Web posizionamendurako gida\nWeb posizionamendurako gida\nWeb gune bat egiterakoan, web posizionamenduan lagunduko diguten zenbait aholku laburtzen dizkizuet gida honekin :\n1) Web gunea prestatu:\nDomeinua erosi aurretik hasi zaitez zure web gunearen edukia biltzen.\n2) Domeinuaren izena:\nAukeratu errez gogoratzeko izen bat.\n3) Web gunearen diseinua:\nAhalik eta simpleena izan daitela, erabilgarria izan behar du. Web gunea Linx nabigatzailea erabiliz ondo heldu daitekeela froga ezazu. Eraiki ezazu web gunea direktorioetan eta orrien izenetan posizionamendurako interesatzen zaizkizun hitzak erabiliz. Aukeratu titulu egokiak eta erabili Meta etiketak, azken hauek oraindik ere badaukatelako garrantzirik.\n4) Web orrien neurria:\nWeb orriek ahalik eta kb gutxien izan dezatela. Web gunea azkar ireki behar da edonor sartu nahi denean. Gehiegi itxaron beharrak bisitari asko web gunea zabaldu baino lehen joatea ekarri bait dezake.\nWeb guneko gaiekin erlazionaturik dauden artikuluak sarri publikatu itzazu.\n6) Hitz dentsitaea\nIdazten duzunean, zihurtatu zaitez azpimarratu nahi dituzun hitzak behin baino gehiagotan erabiltzen dituzula.\n8) Online jarri:\nNire ustez hobe da zure ostatua erostea dohaineko bat edukitzea baino. Dohainekoek kodea sartzen digute gure web orrietan eta batzuetan kaltegarria izan daiteke.\n7) Beste web guneetako loturak:\nLortu itzazu beste domeinu batzuetatik datozen ahalik eta lotura gehien. Erabili zure hitz klabeak loturetan.


LGTBI+ lagunek harremanak eta sareak sendotzeko ere erabili ahalko dute Ikusguneko 633 309 653 telefonoa konfinamendu garaian – Lumagorri\nLGTBI+ lagunek harremanak eta sareak sendotzeko ere erabili ahalko dute Ikusguneko 633 309 653 telefonoa konfinamendu garaian\n2020/04/27 2020/04/26 Lumagorri\terasoak\nIkusgune-Vitoria-Gasteizko LGTBI+fobiaren aurkako Behatokiak udalerrian gertatzen diren eraso LGTBI+fobikoen berri izan eta hauek jasotzen dituzten lagunei lagundu ahal izateko zenbait tresna abiarazi zuen sortu izan zenean, besteak beste, 633 309 653 telefono zenbakia, honi lotutako WhatsApp eta Telegrameko kontuak eta www.ikusgune.eus web orria. COVID-19ko pandemiaren ondorioz egun bizi dugun egoera dela medio telefonoaren bestaldean entzuteko prest dagoen LGTBI+ lagun batekin hitz egiteko beharra duten lagunei ere zuzenduta egongo dira tresna horiek, LGTBI+fobia pairatu ez badute ere.\nEtxean giltzaperatuta hilabete bat eta erdi bete dugu berriki. Denbora luze honetan konfinamenduak izan duen eragina gero eta nabariagoa da gure gorputzetan. Hala ere, guztiok makaldu gaituen arren, ahuldadea ez da berdin azaleratzen gorputz guztietan.\nKonfinamenduaren luzera eta baldintza berdinetan ahuldade maila ezberdinak eragiten dituen aldagaia da klase soziala, baina ez bakarra. Badaude guztiok jasaten ari garen itxialdiaz gain beste bat ere jasaten ari direnak. Pertsona asko moralak ezarritako ereduak bakartzat hartzen ari omen dira egunotan eta ondorioz gizarteak ez ikusiarena egiten die bestelako desira eta afektuei, kasu askotan etxebizitza berean eta parez pare izanda ere. Konfinamendu neurriek behartuta LGTBI+ lagun askok familiako etxebizitzara itzuli behar izan duten heinean armairura ere itzuli behar izan dute.\nJuan Carlos Erregea Unibertsitatea, Bartzelonako Unibertsitatea eta Madrilgo Complutense Unibertsitatea burutzen ari diren Estatu espainolean COVID-19aren ondoriozko alerta-egoeraren eragin psikosozialak LGTBQA+ biztanleengan ikerketan jaso diren datuen arabera lan egiten zuten LGTBI+ lagunen %20a lan gabe dago behin betiko edo aldi baterako, familiako etxebizitzara itzuli behar izan dutenen %60ak baino gehiagok etxekoek arbuiatu eta baztertzen dutela sumatzen du eta alerta-egoera hasi baino lehen zituen harreman estuen artean etendurak egon dira ikerketan esku hartu dutenen %11ren kasuan. Ikerketan kezka larri sortzen diguten beste zenbait konklusio jasotzen dira, LGTTBI+ lagunen %6ak norbaitentzat zama bat dela uste du eta aldarte depresiboa dauka edo %15ak babes-sarerik edo laguntza eske norengana jo ez duela esaten du, esaterako.\nZisheteroarauak gizartean inposatzen dituen debeku eta betebeharrak LGTBI+ lagunek bizi-baldintza duinak izateko oztopo erraldoia izan ohi badira, konfinamenduak hauengan efektu askozaz ere kaltegarri eta handiagoak sortu dituela agerian jartzen dute aipatu ikerketaren konklusioek.\nEz dira berriak egunez egun edonorentzat arruntak izan beharko ziren egoeretan ekintza arruntak gauzatzeko aurkitzen ditugun tupustarriak, besteak beste. GIBa duten lagunek eta adinekoek osasun zerbitzuak erabiltzeko topatu ohi dituzten zailtasunak, aski ezagunak ditugun lan prekaritatea eta bizi baldintza eskasak, bizitzako zenbait esparrutan familiak edo gizarteak inposatzen digun armairuratzea, egoera askotan pairatu behar ditugun irain eta bazterketa arrazistak, ikusezinak izango bagina bezala edo zuzenean existituko ez bagina bezala sentiarazten digun kapazitismoa edo trantsizioa burutzeko hasten ditugun tratamenduak aurrera emateko askotan jartzen zaizkigun oztopoak. Gure bidean egon dira beti baina gaurko zirkunstantzietan, COVID-19aren pandemia eta konfinamendua medio, askoz ahulago eta posizio arriskutsuan uzten gaituzte. Egunotan berton jaiotako herritar zuri, hetero, payo eta funtzionalen bizimodu uniformeak sortzen dituen kezkek bakarrik oihartzuna izateak komunikabide nagusietan beste errealitate eta bizimodu ugari isilarazten ari direla agerian uzten du.\nLGTBI+ garen hauek bortizkeriari, inkisizioari, etsaitasunari, matxismoari, triangelu arrosak jartzen zizkigutenei, HIESari, etengabeko oldarrei, mota guztietako erasoei eta agerikoak izatea debekatzen zigutenei aurrez aurre aurpegi emanez eraiki dugu gure historia, beraz, baita gure bizitzak ere. Ibilbide kolektiboa jokaleku erabat bortitz eta gogorretan halabeharrez garatu behar izan badugu ere, zaintza eta babes sareak jostea oinarrizkotzat izan dugu une oro eta hau da ziur aski zutik jarraitzearen arrazoietakoa, baita garai arraro eta aztoratu hauetan zutik mantenduko gaituztenetakoa ere.\nAlerta-egoeran eta ezarritako norberaren bakartzean bai antzina sortutako sareak berreskuratu eta birplanteatzea bai berriak jostea ezinbesteko egitekoa daukagula deritzogunez, oraindik orain sortu berri diren zaintza sare herritarrak txalotu behar ditugu. Beraz, bai aipatutako ikerketa eta bai egunero gertutik ikusten ditugun errealitateak kontuan harturik, pertsonen behar afektiboak ere erdigunean jarri eta LGTBI+ lagunon arteko babes-sarerik ez dagoenetan sortzea hil edo bizikoa dela uste dugunez, Ikusgune-Vitoria-Gasteizko LGTBI+fobiaren aurkako Behatokiaren 633 309 653 telefono zenbakia eta www.ikusgune.eus web orria helburu honen zerbitzura jartzeko erabakia hartu dugu.\n← Asteazkenean bigarren tele-asanblada irekia:\n“Marikak saretzen. Komunitatea vs. Immunitatea”\nIKUSGUNEk 25 LGTBI+fobia-gertakari antzeman ditu, Araban, azken urtean →


BM: Kardua, izena baino zapore politagoa duena\nKardua, izena baino zapore politagoa duena\nHasteko eta behin, argi utzi behar dugu –badaezpada– sukaldaritzan karduez hitz egiten dugunean, ez garela ari belardian paseatzerakoan horren gogaikarriak diren landare arantzatsu horietaz, nahiz eta familia berekoak diren, baita eguzki-loreak ere. Hala ere, gastronomian preziatzen dugun kardua –batez ere Europa iparraldean eta Mediterraneoan– Cynara cardunculus deritzona da, horren ezaguna den alkatxofaren hurbileko ahaidea.\nZona batzuetako menuetan, landare horren loreak erabiltzen dira, infusio gisa prestatuta, izen handiko gazta krematsuak egiteko gatzagi modura; hala nola, Extremadurako Torta del Casar gazta eta Queijo da Serra bezalako portugaldar gazta benetan goxoak egiteko. Hala ere, gehien kontsumitu ohi dena da landarearen zurtoinen zatirik samurrena edo orri-mamiak.\nTradizionalki, arreta handiz garbitu behar izaten ziren landarearen atal horiek, horren gogaikarriak izaten diren iletxoak eta zuntzik zailenak kentzeko; baliteke, lan horrek ere pertsona batzuk atzera botatzea jaki goxo hori probatzeko saiakeran. Hala ere, gaur egun, kontsumitzeko errazagoak izateagatik hautatutako barietatean lantzen dira eta, gainera, bidea errazten diguten aurkezpen moduan aurki ditzakegu merkatuan: kardu garbia eta zatitua hutsean ontziratuta, izoztuta eta kontserban, esaterako.\nOso kaloria gutxiko elikagaia da, ur kopuru handia du eta kaltzio-iturri interesgarria da bazkarien artean. Hala ere, gehien aztertu diren ezaugarriak dira gibela babesteko eta hiperkolesterolemiaren aurka izan ditzakeen efektuak. Gainera, beste hainbat barazki bezala, gure hesteei lagunduko dien zuntz-iturri atsegina da.\nKontaezin ahala modu dago kardua prestatzeko. Arbendola-saltsarekin batera prestatzea da oso modu ohikoa eta goxoa:\nEgos itzazu karduak, zati handitan moztuta.\nBitartean, xehatu ezazu arbendola eskukada bat baratxuri-atal pare batekin batera, almaizean.\nNahasketa horri, gehitu karduen salda pixka bat, eta jarrai ezazu xehatzen.\nBota nahasketa karduen lapikora.\nZartaginean, salteatu beste arbendola batzuk baratxuriarekin, olio pixka batean.\nZerbitza itzazu karduak arbendolazko saldarekin, eta bota gainetik salteatutako arbendolak eta bere olioa.